qundao/data-zh-poetry huggingface dataset:
故宫燕·其二
作者：邢昉
朝代：清
体裁：古风

鸟啼金井桐，啼声易呜咽。未若向西风，伤心故宫燕。白门燕子去秋风，社日年年无不同。惟有曾栖青璅闼，欲去未去悲西宫。却忆西宫前岁筑，禁篽勾陈俄仿佛。不道君王事卧薪，颇闻将作夸神木。一月宫前才列仗，翠华西去尘飘飏。虚殿无人燕子来，三春对语雕梁上。转眼谁知事更非，雕梁藻井似蓬飞。明岁坏垣春草里，茫茫何处问乌衣。
早稼
作者：邢昉
朝代：清
体裁：五言律诗

秋阴满一川，刈获在渔船。及此为农日，空知惜老年。水村连白鸟，溪屋覆青烟。日暮闻舂急，生涯亦可怜。
月
作者：邢昉
朝代：清
体裁：七言绝句

偶听乌啼漏未残，小池冰合夜深寒。最怜一片霜天月，已是离家十度看。
梅惠连出家自黄州来住宝林庵赋赠
作者：邢昉
朝代：清
体裁：七言律诗

微官曾似南昌尉，一钵三年寄一峰。却向青山成远别，独余黄面到相逢。谩从出世歌衰凤，且与闲潭制毒龙。回首楚云犹有忆，寒溪竹屋定时钟。
楚江雁
作者：邢昉
朝代：清
体裁：古风

江南八月蒲稗黄，天边雁叫烟苍苍。历落沙头并水际，三三五五分成行。当时见雁心凄恻，本为思家叹离隔。如今系艇武昌城，始知身是江南客。木叶萧萧下汉川，参差鸿雁忽联翩。白云洲上疏还密，黄鹄矶头断复连。沔口云深迷楚树，分行作队纷无数。闻道潇湘菰米多，天寒更向潇湘去。
游兴国寺
作者：邢昉
朝代：清
体裁：七言律诗

沔口孤城夕照中，偶披榛草问禅宫。客来树下看驼迹，鸟去阶前避马通。趺石尚存新记改，经厨已破旧房空。当年大别铭方丈，此地人传苏长公。
游宗远明瑟园登池上阁
作者：邢昉
朝代：清
体裁：古风

春水浮乱柳，野色明郊扉。榜舟适至门，落花正霏霏。雨后罕人迹，泉石皆芳菲。因登池上阁，四顾延清晖。君辞公府辟，了知世事非。荷叶始覆水，钓竿已在矶。嘹呖天边鸟，徘徊故退飞。
登天马山绝顶
作者：邢昉
朝代：清

纡路行山阿，舍楫趋遥巘。陟险三四盘，云峦郁邈缅。九峰若在掌，一一皆可辨。物态渐以繁，新林各舒卷。振衣历危磴，盘石忻屡践。乍休殊未厌，莓苔不暇选。攀跻方自兹，中情亦已展。翠微接云气，孤塔标云根。仰观有突兀，始失中峰尊。亦有老子宫，寂寞清净源。夙驾此山麓，道经平原村。斯人虽千载，江海存丘樊。何况盼睐间，芳草盈衡门。独鹤下烟际，清音哀心魂。海上多灵峰，兹丘亦其亚。林岭互出没，溟色涵变化。绝顶岂不峻，飞鸟已在下。缅思干将铸，叹息夫差霸。东望范蠡湖，瀰瀰向云泻。古人何雄哉，挥泪想逸驾。来者有同心，深期勿相讶。
登天马山绝顶·其一
作者：邢昉
朝代：清
体裁：古风

纡路行山阿，舍楫趋遥巘。陟险三四盘，云峦郁邈缅。九峰若在掌，一一皆可辨。物态渐以繁，新林各舒卷。振衣历危磴，盘石忻屡践。乍休殊未厌，莓苔不暇选。攀跻方自兹，中情亦已展。
登天马山绝顶·其三
作者：邢昉
朝代：清
体裁：古风

海上多灵峰，兹丘亦其亚。林岭互出没，溟色涵变化。绝顶岂不峻，飞鸟已在下。缅思干将铸，叹息夫差霸。东望范蠡湖，瀰瀰向云泻。古人何雄哉，挥泪想逸驾。来者有同心，深期勿相讶。
登天马山绝顶·其二
作者：邢昉
朝代：清
体裁：古风

翠微接云气，孤塔标云根。仰观有突兀，始失中峰尊。亦有老子宫，寂寞清净源。夙驾此山麓，道经平原村。斯人虽千载，江海存丘樊。何况盼睐间，芳草盈衡门。独鹤下烟际，清音哀心魂。
登黄鹤楼故址
作者：邢昉
朝代：清
体裁：古风

昔人乘云在何所？即此江上黄鹤楼。楼前江汉势澒洞，二水汇合成交流。交流东入海，白云俨相待。谁道云中楼，一朝无复在。武昌杨柳摇葱茜，翚飞翼翼波光炫。佳丽常怜汉女游，繁华易逐江云变。江云来去只悠悠，画栋丹甍不可留。崔嵬一炬随飞电，黄巾之贼令人愁。我向城头履残址，閒寻片碣榛丛里。涌月台书断石苍，仙枣摩挲长不死。仙翁吹笛玉参差，春草偏伤崔左司。笛声杳绝蘼芜尽，况复楼空意转悲。楚塞茫茫空四顾，对岸晴川已非故。萧条更有汉阳城，落日离离几江树。
神鸦叹
作者：邢昉
朝代：清
体裁：古风

富池驿边日欲西，甘宁庙前烟欲迷。双竿半折庙门坏，神鸦散尽风凄凄。风卷长波舟去急，群鸦飞上樯头立。送客繇来欢客心，舟上叫舞抛余粒。估船断绝古祠荒，无复酾酒刳牛羊。江黄何岁来盗贼，从此神鸦稀食肉。神鸦有神长忍饥，不向江滩啄人骨。
紫阳院
作者：邢昉
朝代：清
体裁：五言律诗

曾闻丁令威，化鹤一来归。翠竹生庭院，青云满洞扉。何人能独往，有鸟尚孤飞。我欲寻遗蜕，因之采蕨薇。
至灵谷寺简张观生
作者：邢昉
朝代：清
体裁：七言律诗

秋在何方见此间，入门秋色引心闲。偏因失路能游寺，每不逢人独看山。涧遇泉枯犹汩汩，松当飔发尽潺潺。为询屡宿山中客，几夜涛声共一关。
虎丘寺
作者：邢昉
朝代：清
体裁：七言律诗

玲珑山翠几沾衣，夏木千章总十围。一自王郎开梵刹，尽令江影入岩扉。阖闾葬后山长在，范蠡归时姓已非。千古却疑沈剑处，如何不见二龙飞。
观太子少保左公遗集作歌赠子直兄弟
作者：邢昉
朝代：清

熹宗御宇凡七载，封狐虺蝎蟠天关。锦衣犴狴鬼夜哭，忠臣之血何斑斑。此时世路真坎坷，大狱株连缙绅祸。四海奔波属魏崔，十年挥泪哀杨左。左公蹇蹇龙飞前，只手取日升虞渊。大功久已在社稷，巨奸侧目来鹰鹯。九关虎豹声阗阗，左公眦裂呼苍天。蝮蛇争螫祸机发，公也衣褐归园田。群凶噂？牙为磨，槛车轰轰渡黄河。紫衣校尉称敕使，皖公山下愁风波。诏书读罢著囚服，倾城观者吞声哭。捐糜安恤具五刑，囊头且复关三木。几日阴霾暗城阙，长安市中风拔屋。天地震怒公殒命，学士朝中皆魏姓。竖子宁堪玷太阿，真人已出悬天镜。尽驱魑魅扫氛祲，垂衣手握河魁柄。公于是日蒙新典，天书恻怛孤忠显。即今慷慨观遗文，龙螭五色何缤纷。诸郎才器如天马，奔腾绝景仍闲雅。胸有至痛不敢言，血泪哀哀向人泻。相将踯躅辞乡邑，江上流离空四壁。公侯必复理有之，甘肥不御情尤裂。阉祸已熄更何论，当时羽翼还云屯。况复天网亦疏阔，此曹玉食开朱门。机深窃恐能飞翻，呜呼封狐虽死多子孙。安得努力一往呼天阍。
观太子少保左公遗集作歌赠子直兄弟
作者：邢昉
朝代：清
体裁：古风

熹宗御宇凡七载，封狐虺蝎蟠天关。锦衣犴狴鬼夜哭，忠臣之血何斑斑。此时世路真坎坷，大狱株连缙绅祸。四海奔波属魏崔，十年挥泪哀杨左。左公蹇蹇龙飞前，只手取日升虞渊。大功久已在社稷，巨奸侧目来鹰鹯。九关虎豹声阗阗，左公眦裂呼苍天。蝮蛇争螫祸机发，公也衣褐归园田。群凶噂�牙为磨，槛车轰轰渡黄河。紫衣校尉称敕使，皖公山下愁风波。诏书读罢著囚服，倾城观者吞声哭。捐糜安恤具五刑，囊头且复关三木。几日阴霾暗城阙，长安市中风拔屋。天地震怒公殒命，学士朝中皆魏姓。竖子宁堪玷太阿，真人已出悬天镜。尽驱魑魅扫氛祲，垂衣手握河魁柄。公于是日蒙新典，天书恻怛孤忠显。即今慷慨观遗文，龙螭五色何缤纷。诸郎才器如天马，奔腾绝景仍闲雅。胸有至痛不敢言，血泪哀哀向人泻。相将踯躅辞乡邑，江上流离空四壁。公侯必复理有之，甘肥不御情尤裂。阉祸已熄更何论，当时羽翼还云屯。况复天网亦疏阔，此曹玉食开朱门。机深窃恐能飞翻，呜呼封狐虽死多子孙。安得努力一往呼天阍。
读祖心再变纪漫述五十韵
作者：邢昉
朝代：清
体裁：古风

惟岁昨在申，九州始破碎。旧京虽一隅，形势东南会。我皇秉圭鬯，雨泣面如靧。臣民尽惊呼，少康真可配。史公践台斗，心赤当时最。灵台占紫气，恍惚嘉祥届。亡何变氛祲，太白垂天戒。宵光昼炯炯，百日犹未退。咄哉夜郎人，小器自矜大。入手事挤排，持权夸拥戴。朝廷一李纲，不容密勿内。猰貐本在野，抵死呼朋类。赫赫先帝书，翻案神灵慨。谊士惜繁缨，凶党蒙冠带。从此问王纲，解散随尘壒。貂蝉并鋘斧，颠倒弄机械。人心二竖灰，世事长江败。洎乎皇舆播，临轩曾召对。出奔忽异道，此事令人怪。得非靴中刀，凛凛恶奸桧。所恨丧乱朝，不少共驩辈。城头竖降旗，城下迎王旆。白头宗伯老，作事弥狡狯。捧献出英皇，笺记称再拜。皇天生此物，其肉安足嘬。养士三百年，岂料成狼狈。幸有两尚书，臣节堂堂在。又有杨中丞，甘死如饮瀣。呜呼黄祠部，刀锯何耿介。郎吏及韦布，一二更奇快。吁嗟郡国英，螳臂堪一喟。宣歙始发难，战血涂草莱。麻生怒冲发，气作长虹挂。松林战尤苦，婺女兵终溃。吴子要离烈，张朱俱慷慨。我悲黄相国，绝食经颠沛。海上王将军，就死迹逾迈。此纪乙至丙，大书得梗概。正气苟勿渝，细不遗裙䯰。倘非斯人俦，乾坤真愦愦。大师南海秀，夐立风尘外。辛苦事掇拾，微辞缀丛荟。毛锥逐行脚，蝇头装布袋。前日城门过，祸机发逅邂。命危濒伏锧，鞫苦屡加钛。良以笔削劳，几落游魂队。诸方尚云扰，澒洞势未杀。虽然怵网罗，慎勿罢纪载。伊昔郑亿翁，著书至元代。出土十载前，金石何曾坏。
赠祖心上人
作者：邢昉
朝代：清
体裁：五言律诗

旷然携一笠，万里到人间。吴越峰边过，罗浮梦里还。漫游逢世改，因乱未身闲。十月梅花发，心悲似故山。
送九水还庐山
作者：邢昉
朝代：清
体裁：五言律诗

江舟弥不易，此日见朝霜。书寄他僧去，路因寒月长。彭蠡一衲远，云雾六朝荒。数雁烟边没，离心愈渺茫。
送翁寿如之扬州
作者：邢昉
朝代：清
体裁：五言律诗

行李迟明发，渡江何日归。秋风吹去路，水色上征衣。战罢城池在，潮生海日微。君看稻粱雁，一一尽南飞。
逢韩茂贻因赠并追伤戴敬夫
作者：邢昉
朝代：清
体裁：七言律诗

莫道相逢久叹嗟，尚怜流落在天涯。故人长隔黄垆面，苕水空余白雪花。行路更无磨镜具，扣门唯识卖浆家。羌村暮雨归何处？青草茫茫去转赊。
酬葛元士
作者：邢昉
朝代：清
体裁：五言律诗

十载一握手，怜予今白头。春风两相惜，缟带已生愁。细草摇南浦，轻云绕北楼。非君歌古调，何以慰离忧。
酬蒋冷生过访凤游寺览古之作
作者：邢昉
朝代：清
体裁：七言律诗

路入青林折数盘，君行访古一漫漫。荒台空自连云树，白浪曾闻到瓦官。雨色乍开江岫迥，莺声欲罢午钟残。豫愁归棹枫初赤，却向丹阳古渡看。
闻戴敬夫由越入闽
作者：邢昉
朝代：清
体裁：五言律诗

湖县忽离群，兵车谅未闻。揭竿真草草，暴骨竟纷纷。秋隔苕花岸，心悲建业云。遥思于役意，不为武夷君。
雨中过文丞相祠题浩然楼
作者：邢昉
朝代：清
体裁：七言律诗

高楼独上已凄凄，雨色寒生大海西。潮拥绿江新涨水，碑残少保旧时题。楚囚辛苦伤罗雉，汉节归来怨乳羝。堕泪欲陈蘋藻荐，荒阶寂寂数鸠啼。
咏罗村庵
作者：邢昊
朝代：清

小庵重结倚罗村，山削芙蓉紧对门。佛性有灵香不断，禅心无碍衲常温。隔窗绿竹添新笋，剥石苍苔没旧痕。风雨尘来浑渺渺，可堪钟鼓又黄昏。
喜杨长文见过
作者：邢梦卜
朝代：清

乍惊声剥啄，门外有高车。君自辞彭泽，吾仍守敝庐。情亲还似旧，容鬓已非初。不是怜同气，何人问索居。
送兄之宣城
作者：邢梦卜
朝代：清

作客宣城去，何时揽辔还。亦知非别久，无奈独凄然。茅店更阑月，长途岁暮天。登高时远望，魂断敬亭巅。
题花山玉泉寺
作者：邢芝
朝代：清

山罅偏宜古刹填，重阴堂翳日行天。路从白鹤巢边下，径傍苍獒吠处穿。百折泉来经阁后，一泓池辟寺门前。乱云每向高崖合，不放钟声出树巅。
种牡丹和戴明府遂堂韵
作者：邢鄂
朝代：清

名卉耻自炫，怀芳欣独赏。长恐入豪家，种植遭鲁莽。比感购者心，未见神先往。珍惜殊异姿，位置群芳上。深培灌溉之，得地洵无枉。况多雨露滋，兰丛日同长。楼阁待春风，繁华定不爽。即看满县花，多赖神明养。
赠顾蔼亭联
作者：那彦成
朝代：清
体裁：联

鹰隼入云睐所向；骅骝得路慎于平。
三月十六日送凤俄大嫂之盛京
作者：那逊兰保
朝代：清

一曲骊歌百感生，夕阳流水送君行。临歧莫作伤心语，纵有关山不隔情。
五月八日与麟庄兰谷二嫂夜话
作者：那逊兰保
朝代：清

桐影迷离月影斜，晚风凉透碧窗纱。炉烟茗椀挑灯话，风过香来姊妹花。
五月八日与麟庄兰谷二嫂夜话
作者：那逊兰保
朝代：清
体裁：七言绝句

桐影迷离月影斜，晚风凉透碧窗纱。炉烟茗碗挑灯话，风过香来姊妹花。
五月廿八日即席再别友兰三姊
作者：那逊兰保
朝代：清

离筵相对暗伤神，总觉衷情话未真。握手殷勤无别嘱，尺书早寄故乡人。
仆妇李氏随余六七年今为家大嫂凤仪夫人携往盛京因成十韵以畀之
作者：那逊兰保
朝代：清

聚散原无定，亲疏各有缘。料应难惜别，无那总情牵。意逐辽东水，思萦蓟北烟。随人千里外，伴我十年前。挑绣资分线，梳妆倩整钿。他时我还忆，此去汝堪怜。衣履随行笥，平安好寄笺。离怀飞鸟迹，心绪落花天。旧主思休切，新知礼欲虔。沈阳吾旧里，古迹待归传。
代书寄凤仪大嫂
作者：那逊兰保
朝代：清

分手难言别，寸心争忍离。与君独不见，令我长相思。落月忆眉宇，停云想鬓丝。计程骖驻后，转盼雁来时。眠食欣增胜，平安可告知。得闲聊罢绣，消暑但凭诗。处世求安拙，言情尽占痴。芜函将意寄，烟树绿低垂。
以布衣一袭赠仆妇李氏
作者：那逊兰保
朝代：清

缕缕丝牵别绪真，布衣一袭赠离人。前途冷暖原难料，借得斯名要谨身。
偶成
作者：那逊兰保
朝代：清

暑退新秋至，风清气爽天。绣馀拈笔墨，花影到窗前。
冬夜读书有怀竹君妹
作者：那逊兰保
朝代：清

读罢閒将绣枕欹，书声歇处漏声迟。风来竹院一堂韵，月照芸窗两地思。碧简多情容我伴，青灯有味许君知。重重别绪绵绵道，樽酒何时共论诗。
初夏
作者：那逊兰保
朝代：清

一桁琉帘窣池轻，落花和絮袅檐楹。绿阴满院红尘远，时有飞禽堕地声。小榻松阴坐午凉，游丝暗罥柳丝长。一晴未觉蔷薇放，隔著纱窗偶送香。蛛网添丝鹊斗巢，层层密树里中交。培花养鹤闲生活，坐把群芳谱自钞。
初夏·其一
作者：那逊兰保
朝代：清

一桁琉帘窣池轻，落花和絮袅檐楹。绿阴满院红尘远，时有飞禽堕地声。
初夏·其三
作者：那逊兰保
朝代：清

蛛网添丝鹊斗巢，层层密树里中交。培花养鹤闲生活，坐把群芳谱自钞。
初夏·其二
作者：那逊兰保
朝代：清

小榻松阴坐午凉，游丝暗罥柳丝长。一晴未觉蔷薇放，隔著纱窗偶送香。
初春寄怀芸卿妹
作者：那逊兰保
朝代：清

别来转眼人经年，自遣春愁静里观。草长阶除馀雀啄，花临窗纸惹蜂弹。路长敢怨音书少，昼静翻惊绣阁寒。无限离思归笔底，情深只好寄诗看。
和友兰三姊杭州见怀原韵
作者：那逊兰保
朝代：清

六月闻君已渡河，清秋又涉大江波。思乡应洒登高泪，惜别空成对酒歌。素简才从湖上寄，黄巾已恐浙西多。干戈满地相离远，搔首青天可奈何。当归遮莫换将离，此意山灵许默知。海上青桐是同调，江南红豆最相思。休回念我能添病，除却怀君不赋诗。秋亦知人情绪恶，芭蕉窗下雨丝丝。
和友兰三姊杭州见怀原韵·其一
作者：那逊兰保
朝代：清

六月闻君已渡河，清秋又涉大江波。思乡应洒登高泪，惜别空成对酒歌。素简才从湖上寄，黄巾已恐浙西多。干戈满地相离远，搔首青天可奈何。
和友兰三姊杭州见怀原韵·其二
作者：那逊兰保
朝代：清

当归遮莫换将离，此意山灵许默知。海上青桐是同调，江南红豆最相思。休回念我能添病，除却怀君不赋诗。秋亦知人情绪恶，芭蕉窗下雨丝丝。
和友兰三姊留别韵
作者：那逊兰保
朝代：清

怕君车马去吾门，握手依依怆别魂。此后相思应入梦，只愁梦醒了无痕。小聚如将丝综麻，片时分手各天涯。明知聚散原常事，妒杀枝头连理花。
和友兰三姊留别韵·其一
作者：那逊兰保
朝代：清

怕君车马去吾门，握手依依怆别魂。此后相思应入梦，只愁梦醒了无痕。
和友兰三姊留别韵·其二
作者：那逊兰保
朝代：清

小聚如将丝综麻，片时分手各天涯。明知聚散原常事，妒杀枝头连理花。
咏菊
作者：那逊兰保
朝代：清

清标傲骨绝群流，凡卉输君一百筹。似此丰姿应爱我，算来心性只宜秋。愁生北地霜千里，梦落东篱月半钩。点缀兰闺成韵事，不辞斗酒为君谋。
墨君女史鹤友七姊小姑也墨君今殁十年矣有自书诗一纸存余处即忆鹤友作也珍之箧衍有年昨岁鹤友来都向索颇切感故人之旧情钦七姊之友谊且和韵四章同为装池以归诸鹤友
作者：那逊兰保
朝代：清

重翻旧梦到春城，一度唫回百怆情。徒剩吉光留片羽，赌诗从苦论输赢。一家风雅忆闺中，鲍妹粱妻才调同。惆怅芳园联咏地，伤心依旧夕阳红。我愧樗材炙蕙芳，徽风雅调引来长。十年离恨犹能说，时对云容想羽裳。衔杯今日正愉思，话旧偏教忆昔时。寸纸付君频郑重，故人墓草又离离。
墨君女史鹤友七姊小姑也墨君今殁十年矣有自书诗一纸存余处即忆鹤友作也珍之箧衍有年昨岁鹤友来都向索颇切感故人之旧情钦七姊之友谊且和韵四章同为装池以归诸鹤友·其一
作者：那逊兰保
朝代：清

重翻旧梦到春城，一度唫回百怆情。徒剩吉光留片羽，赌诗从苦论输赢。
墨君女史鹤友七姊小姑也墨君今殁十年矣有自书诗一纸存余处即忆鹤友作也珍之箧衍有年昨岁鹤友来都向索颇切感故人之旧情钦七姊之友谊且和韵四章同为装池以归诸鹤友·其三
作者：那逊兰保
朝代：清

我愧樗材炙蕙芳，徽风雅调引来长。十年离恨犹能说，时对云容想羽裳。
墨君女史鹤友七姊小姑也墨君今殁十年矣有自书诗一纸存余处即忆鹤友作也珍之箧衍有年昨岁鹤友来都向索颇切感故人之旧情钦七姊之友谊且和韵四章同为装池以归诸鹤友·其二
作者：那逊兰保
朝代：清

一家风雅忆闺中，鲍妹粱妻才调同。惆怅芳园联咏地，伤心依旧夕阳红。
墨君女史鹤友七姊小姑也墨君今殁十年矣有自书诗一纸存余处即忆鹤友作也珍之箧衍有年昨岁鹤友来都向索颇切感故人之旧情钦七姊之友谊且和韵四章同为装池以归诸鹤友·其四
作者：那逊兰保
朝代：清

衔杯今日正愉思，话旧偏教忆昔时。寸纸付君频郑重，故人墓草又离离。
壬申冬日代东招鹤友
作者：那逊兰保
朝代：清

寂寞匡居俗念生，梅花笑我负清盟。南柑已到香醪熟，可否前来话别情。
夏日
作者：那逊兰保
朝代：清

午梦初回画正长，新蝉学噪韵悠扬。湘帘似水波纹澹，叶幄如云日影凉。心静却缘知事少，身闲又为赋诗忙。增侬兴致连宵雨，嫩竹参差已过墙。
夏日即事
作者：那逊兰保
朝代：清

清簟疏帘静不哗，阴阴夏木罩窗纱。酬书无价将钗抵，买竹留钱趁雨赊。洗砚恍疑云在水，拈针权当笔生花。粉墙隔断尘千尺，不使闲愁到我家。
宿大觉寺
作者：那逊兰保
朝代：清

十亩松阴满寺凉，一条瀑布界山光。峰峦青逼衣裳冷，灯火红盘栈路长。时有微香来佛座，偶闻孤磬出僧房。游人对坐浑无睡，明日登山礼佛忙。
寄和友兰三姊
作者：那逊兰保
朝代：清

正是花阴望雁初，一朝喜得故人书。遥知素手缄封日，目断京华几忆余。钱唐闻已解重围，招隐嘉宾喜不支。夜雨新来大雷信，秋风重赋小山诗。
寄和友兰三姊·其一
作者：那逊兰保
朝代：清

正是花阴望雁初，一朝喜得故人书。遥知素手缄封日，目断京华几忆余。
寄和友兰三姊·其二
作者：那逊兰保
朝代：清

钱唐闻已解重围，招隐嘉宾喜不支。夜雨新来大雷信，秋风重赋小山诗。
寄鹤友七姊天津
作者：那逊兰保
朝代：清

杰阁高楼夏景多，津门此际乐如何。唫成字句芭蕉写，妆罢香从菡萏过。绮阁应添新著作，荒园时辟老烟萝。西山昨夜胡桃熟，奉上盘匜助一歌。
寻诗
作者：那逊兰保
朝代：清

绿窗人静篆烟消，春引诗情上柳条。正欲寻题无觅处，小鬟报道是花朝。
小园偶兴
作者：那逊兰保
朝代：清

小步意徘徊，西风几阵催。淡烟随暮起，落日促秋来。红叶点高树，黄花压翠苔。晚来清兴好，随意过平台。
小园落成自题 其一 处泰堂
作者：那逊兰保
朝代：清

坐揽空明景，闲来试一唫。亭台四面画，泉石一生心。窗豁风先到，庭空月易临。昨宵觞客地，花下有遗簪。
小园落成自题 其七 退思书屋
作者：那逊兰保
朝代：清

十二重阑阻，环房出入迷。茶烟当户袅，竹影拂窗低。壁画蝉联叠，案书鳞次齐。安排纱障子，便可号香闺。
小园落成自题 其三 知止斋
作者：那逊兰保
朝代：清

铃索沉沉处，幽斋小睡宜。松高知宅旧，树老得春迟。屏曲书围坐，花香梦入诗。捲帘新月好，皎皎在东篱。
小园落成自题 其九 晴虹
作者：那逊兰保
朝代：清

桥上长廊建，春流活活经。柽开闲卜雨，萍裂偶窥星。鱼气连云起，泉声俯槛听。坐来濠濮想，花满夕阳汀。
小园落成自题 其二 漱芳榭
作者：那逊兰保
朝代：清

小室青溪曲，疏阑碧玉文。池光轻漾月，石洞冷嵌云。观水知鱼乐，餐霞许鹤分。玲珑窗格子，树外是斜曛。
小园落成自题 其五 芥舟
作者：那逊兰保
朝代：清

临水层轩敞，依山一径长。穿云春习射，坐月晚乘凉。竹槛留禽语，松花蓄鹤粮。街尘高十丈，不遣过红墙。
小园落成自题 其八 快晴簃
作者：那逊兰保
朝代：清

玻璃嵌面面，此室最宜冬。残雪明三径，孤云瘦一峰。梧桐寒缚草，薜荔曲缠松。晴日初开处，南窗小梦慵。
小园落成自题 其十 藜矼
作者：那逊兰保
朝代：清

流出潺湲水，居然小石梁。青蘋浮夜雨，红蓼占斜阳。聊作闲鸥界，平分秋水光。朝来行不得，石上有新霜。
小园落成自题 其十一 小池
作者：那逊兰保
朝代：清

便有沧洲趣，澄波坐渺然。买鱼还自钓，汲井谬称泉。花外都无地，波中别有天。浮萍看动荡，昨日已栽莲。
小园落成自题 其十三 旷观亭
作者：那逊兰保
朝代：清

树杪高亭出，登临足大观。花光迎日暖，石气逼人寒。一角青山暮，千林落叶乾。凭阑舒远眺，凉月白团圞。
小园落成自题 其十二 假山
作者：那逊兰保
朝代：清

屡易烟霞弃，山应号再成。峰峦新结构，洞壑小经营。画意粗能具，诗心最忌平。名园输半亩，犹擅笠翁名。
小园落成自题 其十四 天光一碧楼
作者：那逊兰保
朝代：清

小阁柳阴中，层阑高下红。山光生槛外，天影落杯中。低舞鸾支雪，高骞蝶背风。晚来一枝笛，吹出碧玲珑。
小园落成自题 其四 得真观尚
作者：那逊兰保
朝代：清

万瓦纵横内，萧齐静不哤。琴心托幽草，书味聚寒釭。泉石围三面，松篁荫一窗。碧苔闲满地，绝少是音跫。
小园落成自题 艳香馆 其六
作者：那逊兰保
朝代：清

一院凉阴满，延缘碧藓肥。梨云春不落，花雨梦横飞。冷艳全欺雪，天香乍染衣。模糊晚来月，强半在书帏。
小园落成自题·处泰堂
作者：那逊兰保
朝代：清

坐揽空明景，闲来试一唫。亭台四面画，泉石一生心。窗豁风先到，庭空月易临。昨宵觞客地，花下有遗簪。小室青溪曲，疏阑碧玉文。池光轻漾月，石洞冷嵌云。观水知鱼乐，餐霞许鹤分。玲珑窗格子，树外是斜曛。铃索沉沉处，幽斋小睡宜。松高知宅旧，树老得春迟。屏曲书围坐，花香梦入诗。捲帘新月好，皎皎在东篱。万瓦纵横内，萧齐静不哤。琴心托幽草，书味聚寒釭。泉石围三面，松篁荫一窗。碧苔闲满地，绝少是音跫。临水层轩敞，依山一径长。穿云春习射，坐月晚乘凉。竹槛留禽语，松花蓄鹤粮。街尘高十丈，不遣过红墙。一院凉阴满，延缘碧藓肥。梨云春不落，花雨梦横飞。冷艳全欺雪，天香乍染衣。模糊晚来月，强半在书帏。十二重阑阻，环房出入迷。茶烟当户袅，竹影拂窗低。壁画蝉联叠，案书鳞次齐。安排纱障子，便可号香闺。玻璃嵌面面，此室最宜冬。残雪明三径，孤云瘦一峰。梧桐寒缚草，薜荔曲缠松。晴日初开处，南窗小梦慵。桥上长廊建，春流活活经。柽开闲卜雨，萍裂偶窥星。鱼气连云起，泉声俯槛听。坐来濠濮想，花满夕阳汀。流出潺湲水，居然小石梁。青蘋浮夜雨，红蓼占斜阳。聊作闲鸥界，平分秋水光。朝来行不得，石上有新霜。便有沧洲趣，澄波坐渺然。买鱼还自钓，汲井谬称泉。花外都无地，波中别有天。浮萍看动荡，昨日已栽莲。屡易烟霞弃，山应号再成。峰峦新结构，洞壑小经营。画意粗能具，诗心最忌平。名园输半亩，犹擅笠翁名。树杪高亭出，登临足大观。花光迎日暖，石气逼人寒。一角青山暮，千林落叶乾。凭阑舒远眺，凉月白团圞。小阁柳阴中，层阑高下红。山光生槛外，天影落杯中。低舞鸾支雪，高骞蝶背风。晚来一枝笛，吹出碧玲珑。
小斋宴坐
作者：那逊兰保
朝代：清

青琴一曲日斜阳，庭院沉沉苔径凉。薜荔青摇花似雨，琅玕翠脱粉如霜。心清自得诗书味，室静时闻翰墨香。燕子不来春事尽，鬓丝禅榻两苍茫。
庚申冬寄外
作者：那逊兰保
朝代：清

漫道相思苦，从悲《行路难》。烽烟三辅近，风雪一裘寒。去住都无信，浮沉奈此官。亲裁三百字，替竹报平安。
得凤仪大嫂盛京书
作者：那逊兰保
朝代：清

读罢灯前心意慵，花笺与恨叠重重。浮云人世聚又散，流水年华秋复冬。偶对好花思笑貌，时从明月想仪容。昨宵刚有逢君梦，怪煞无情远寺钟。
忆怀
作者：那逊兰保
朝代：清

忆昔肩随姊妹行，旧时胜事总难忘。碧纱窗拥书千卷，红杏筵开酒一觞。春到楼头人共绣，诗联花下句生香。倚阑剩有瞢腾醉，流水行云总感伤。
成趣园夜坐
作者：那逊兰保
朝代：清

林壑杳以深，拂石坐忘冷。凉月不亲人，孤松转清影。
折花
作者：那逊兰保
朝代：清

满园春色手亲栽，一日花前几度来。怪底枝头蝴蝶舞，鬓边新插牡丹回。
挽华香世媦
作者：那逊兰保
朝代：清

三生文字结因缘，小照留题已十年。鲍妹才华今代谢，鸿妻绅范后谁传。春来人往愁无地，月缺花残恨有天。八秩重慈九龄子，翁姑俯仰倍凄然。伤心最是好人亡，林下高风想大方。回忆支期云惨绿，怕思梦境月昏黄。生儿育女俱烟散，搜画寻诗剩墨香。白酒数杯同泪奠，九原酸苦要分尝。
挽华香世媦·其一
作者：那逊兰保
朝代：清

三生文字结因缘，小照留题已十年。鲍妹才华今代谢，鸿妻绅范后谁传。春来人往愁无地，月缺花残恨有天。八秩重慈九龄子，翁姑俯仰倍凄然。
挽华香世媦·其二
作者：那逊兰保
朝代：清

伤心最是好人亡，林下高风想大方。回忆支期云惨绿，怕思梦境月昏黄。生儿育女俱烟散，搜画寻诗剩墨香。白酒数杯同泪奠，九原酸苦要分尝。
春午
作者：那逊兰保
朝代：清

小阑干影日迟迟，一派春声鸟语知。绣罢绿窗人意懒，碧云天外漾游丝。
春夜
作者：那逊兰保
朝代：清

闲来得句费推敲，爱月翻嫌树影交。试向画阁斜处过，一双宿蝶起花梢。
春日三首
作者：那逊兰保
朝代：清

乍暖天教雨住凉，閒来只觉昼偏长。蜂怜露重迟归户，燕趁风微低度墙。作画每教衣染墨，折花赢得袖馀香。一春细较浑无事，且作寻题觅句忙。碧天云浮澹烟花，轻暖轻寒二月中。竹印粉墙成画稿，笺藏翠袖当诗筒。偶耽薄饮忘家务，每为微吟误女红。最是春光留意处，杏花初绽小楼东。庭院初晴有暖香，纸鸢一线曳韶光。时原可乐花含笑，春故多情草亦芳。杏苑露浓迷蛱蝶，柳阴沙暖睡鸳鸯。閒来只觉身偏适，自埽青苔坐夕阳。
春日三首·其一
作者：那逊兰保
朝代：清

乍暖天教雨住凉，閒来只觉昼偏长。蜂怜露重迟归户，燕趁风微低度墙。作画每教衣染墨，折花赢得袖馀香。一春细较浑无事，且作寻题觅句忙。
春日三首·其三
作者：那逊兰保
朝代：清

庭院初晴有暖香，纸鸢一线曳韶光。时原可乐花含笑，春故多情草亦芳。杏苑露浓迷蛱蝶，柳阴沙暖睡鸳鸯。閒来只觉身偏适，自埽青苔坐夕阳。
春日三首·其二
作者：那逊兰保
朝代：清

碧天云浮澹烟花，轻暖轻寒二月中。竹印粉墙成画稿，笺藏翠袖当诗筒。偶耽薄饮忘家务，每为微吟误女红。最是春光留意处，杏花初绽小楼东。
春日有感
作者：那逊兰保
朝代：清

镇日恹恹倦倚床，兰闺人静昼初长。闷怀萦绕调鹦鹉，春色飘零到海棠。姊妹离情频怅望，诗书滋味漫评量。无端暗感韶华换，又见新雏燕绕梁。
春晓
作者：那逊兰保
朝代：清

夜来微雨晚添凉，一枕迟人春梦长。料峭风吹深巷里，卖花声似促晨妆。
春晚
作者：那逊兰保
朝代：清

柳梢风软纸鸢收，为爱斜阳上小楼。挂起西窗闲从倚，一弯新月误帘钩。
晚秋偶成
作者：那逊兰保
朝代：清

未寒天气欲寒风，霜染枫林渐已红。五夜乡心生蟋蟀，一年秋色在梧桐。鸽铃雁字云千里，药径菘畦池半弓。好把酒杯寻乐趣，菊花昨夜放篱东。
暮春即事
作者：那逊兰保
朝代：清

昼静兰闺午梦迟，困人天气正斯时。日移绿荫遮书案，风送红英到砚池。缩地有方应借画，留春无计只哦诗。安排清簟疏帘处，伯姊相邀一局棋。
检书
作者：那逊兰保
朝代：清

傍架齐书小课功，安排身入古香中。旧遗花样新翻得，又省宵前细剪红。
海淀
作者：那逊兰保
朝代：清

曈昽初日霁郊坰，驮梦轻车晓出城。一带山光分远近，万畦云影界阴晴。打禾声里丰年乐，疏柳行中辇路平。何处桂花香扑鼻，贵家楼阁尽峥嵘。
游西山
作者：那逊兰保
朝代：清

清晨驾巾车，日晡到山脚。顿簸不辞劳，山灵如有约。转路入烟霞，回头隔城郭。危磴杂松楸，远寺闻钟铎。孤青表遥峰，万绿争一壑。行行下笋舆，径窄步引却。还与叩僧寮，荒荒红日落。我爱秘魔厓，怪石高撑天。复爱宝珠洞，下瞰及平田。快哉御风行，顷刻如登仙。探幽及穷僻，选胜防人先。所愧腰脚劣，呼婢相引牵。夹路橡实厚，嵌石孤花鲜。流连剧忘归，峰峰凝暮烟。
游西山·其一
作者：那逊兰保
朝代：清

清晨驾巾车，日晡到山脚。顿簸不辞劳，山灵如有约。转路入烟霞，回头隔城郭。危磴杂松楸，远寺闻钟铎。孤青表遥峰，万绿争一壑。行行下笋舆，径窄步引却。还与叩僧寮，荒荒红日落。
游西山·其二
作者：那逊兰保
朝代：清

我爱秘魔厓，怪石高撑天。复爱宝珠洞，下瞰及平田。快哉御风行，顷刻如登仙。探幽及穷僻，选胜防人先。所愧腰脚劣，呼婢相引牵。夹路橡实厚，嵌石孤花鲜。流连剧忘归，峰峰凝暮烟。
瀛俊二兄奉使库伦故吾家也送行之日率成此诗
作者：那逊兰保
朝代：清

四岁来京师，卅载辞故乡。故乡在何所，塞北云茫茫。成吉有遗谱，库伦馀故疆。弯弧十万众，天骄自古强。夕宿便毡幕，朝餐甘湩浆。幸逢大一统，中外无边防。带刀入宿卫，列爵袭冠裳。自笑闺阁质，早易时世妆。无梦到鞍马，有意工文章。绿窗事粉黛，红灯勒缥缃。华夷隔风气，故国为殊方。问以啁哳语，逊谢称全忘。我兄承使命，将归昼锦堂。乃作异域视，举家心徬徨。我独有一言，临行奉离觞。天子守四夷，原为捍要荒。近闻颇柔懦，醇俗醨其常。所愧非男儿，归愿无由偿。冀兄加振厉，旧业须重光。勿为儿女泣，相对徒悲伤。
祝归真师八十寿
作者：那逊兰保
朝代：清

真业来蓬岛，修龄衍麦邱。性同松柏茂，身与水云游。大节千秋定，新诗万古留。绛纱称弟子，惭愧鹤衔筹。
秋夜吟
作者：那逊兰保
朝代：清

景况居然一味秋，嫩寒侵入水边楼。半窗凉月花能淡，满院清风竹自幽。诗境须从书里悟，机心漫向奕中求。人生可乐须行乐，荏苒年华去不留。
秋日
作者：那逊兰保
朝代：清

极目寥天一望收，西风故故动帘钩。白云有意亲书幌，残日无言下画楼。落叶声中怀短鬓，寒鸦点里带清秋。海棠一槛娇无限，似欲邀人为少留。
秋晴
作者：那逊兰保
朝代：清

滴遍芭蕉雨，秋晴写一庭。云容沉水白，山色接天青。树寐蝉添籁，花眠鸟唤醒。捲帘新爽入，斜照上疏棂。
秋雨
作者：那逊兰保
朝代：清

阴酿连朝雨，秋声滴碎天。墙阴苔色古，池面水纹圆。韵入蕉窗里，凉生笋簟先。闭门无个事，身倦枕书眠。
行路难
作者：那逊兰保
朝代：清

四角雕轮三足马，请君暂憩瓜庐下。天荆地棘康庄途，问此牺栖胡为者。秋霜昨下羊肠坂，春风自暖桑榆社。
觅诗
作者：那逊兰保
朝代：清

静室焚香坐觅诗，芦帘纸阁镇相宜。屏围灯影嫌妨目，窗隔寒威巧中肌。落叶打门风有韵，残花满地月添姿。清宵似水休轻负，检点芸函不厌披。
访画
作者：那逊兰保
朝代：清

一点春痕透绛纱，新红催得画情赊。晓妆剩有胭脂水，较量枝头作杏花。
谢张孟缇夫人辱题小照即赠
作者：那逊兰保
朝代：清

闺阁论才子，当今第一人。我生犹未晚，尘海暂相亲。虾菜江南梦，莺花上国春。层楼高写韵，怅望每凝神。
赏雪
作者：那逊兰保
朝代：清

朝来大地换新妆，压尽尘埃气自芳。竹叶敲馀银有韵，梅花著遍玉生香。拥箕扫径儿童喜，拨火烹茶姊妹忙。尊酒未终明月上，爱他天地一般凉。
长相思
作者：那逊兰保
朝代：清

辘轳绠短金井深，梧桐一叶生秋心。秋心零落向谁诉，络纬唧唧答寒砧。碧云欲暮归雁远，绿窗閒尽鸳鸯针。
题兰墀二嫂如舟室
作者：那逊兰保
朝代：清

如舟小屋远尘喧，别是人间一洞天。红艳花光轻泄露，绿连槐影淡浮烟。闲眠小榻疑停桨，醉倚虚窗当叩舷。爱此数椽随意构，息肩容膝乐悠然。
题冰雪堂诗稿
作者：那逊兰保
朝代：清

国风周南冠四始，吟咏由来闺阁起。漫言女子贵无才，从古诗人属女子。诗人世每谓多穷，我道穷时诗乃工。请看后世流传者，多在忧愁愤激中。我师聪明由夙慧，髫龄解字传三岁。家贫母病苦备尝，针黹馀閒爱文艺。于归家是紫薇郎，遇天得所传书香。兰闺联句春方暖，式旦趋朝日正长。酸风忽折鸳鸯草，兰芽况复霜前槁。偏将薄命付伊人，坐使红颜速衰老。天长地久恨迢迢，大节松筠特地昭。冰雪名篇人比洁，归真取字意殊超。触境生情每言志，一编写尽平生思。不道风云月露词，纯以性灵追六义。我幸身居弟子名，执绖问字早心倾。夜读清诗刚掩卷，秋高月朗碧空明。
题宋女史张玉娘兰雪集·旧知鹦鹉冢故事今购得其集乃为之作此歌
作者：那逊兰保
朝代：清

松阳山下埋香土，一枝红豆生无主。春风未许作鸳鸯，秋雨先教泣鹦鹉。鹦鹉娇藏绮阁深，玉娘生小春无心。分来翠珥教妆裹，敲断金钗学苦唫。月未全圆花未谢，碧玉盈盈犹待嫁。谁下姑家玉镜台，温郎中表才堪亚。婚期犹未指三星，偕计郎偏进上京。春暖侍儿娇有伴，天寒翠鸟噤无声。讵道相思不相见，沧桑顷刻能生变。合欢庭树未成花，连理绣丝偏绝线。飞语忽传到绣闺，金刀不惜断鸳机。百年已阅人间梦，一死何妨地下随。锦囊一卷编遗集，翠椀三旬绝玉粒。风惊桂苑青霜飞，梦断枫林红雨泣。侍儿娇小号双娥，一缕情牵誓不他。荒冢一抔添婢子，雕笼半夜殉鹦哥。千秋此是伤心事，主自死节奴死义。合窆虽教夙愿偿，旁观犹洒多情泪。自令溯宋迨千年，兰雪清唫剩一编。读罢空成鹦鹉赋，冢荒何处暮云边。
题宋女史张玉娘兰雪集·旧知鹦鹉冢故事今购得其集乃为之作此歌
作者：那逊兰保
朝代：清
体裁：古风

松阳山下埋香土，一枝红豆生无主。春风未许作鸳鸯，秋雨先教泣鹦鹉。鹦鹉娇藏绮阁深，玉娘生小春无心。分来翠珥教妆裹，敲断金钗学苦唫。月未全圆花未谢，碧玉盈盈犹待嫁。谁下姑家玉镜台，温郎中表才堪亚。婚期犹未指三星，偕计郎偏进上京。春暖侍儿娇有伴，天寒翠鸟噤无声。讵道相思不相见，沧桑顷刻能生变。合欢庭树未成花，连理绣丝偏绝线。飞语忽传到绣闺，金刀不惜断鸳机。百年已阅人间梦，一死何妨地下随。锦囊一卷编遗集，翠碗三旬绝玉粒。风惊桂苑青霜飞，梦断枫林红雨泣。侍儿娇小号双娥，一缕情牵誓不他。荒冢一抔添婢子，雕笼半夜殉鹦哥。千秋此是伤心事，主自死节奴死义。合窆虽教夙愿偿，旁观犹洒多情泪。自令溯宋迨千年，兰雪清唫剩一编。读罢空成鹦鹉赋，冢荒何处暮云边。
题翁绣君女史群芳再会图
作者：那逊兰保
朝代：清

如读离骚疏，披图得巨观。春风新管领，香国大团圞。宛若瑶池会，群仙集紫坛。封姨莫相妒，收取卷中看。检点群芳谱，开得总不同。别离憾人世，缺陷补天工。漫说妍媸杂，谁言色相空。题诗惭点污，越女亦西东。
题翁绣君女史群芳再会图·其一
作者：那逊兰保
朝代：清

如读离骚疏，披图得巨观。春风新管领，香国大团圞。宛若瑶池会，群仙集紫坛。封姨莫相妒，收取卷中看。
题翁绣君女史群芳再会图·其二
作者：那逊兰保
朝代：清

检点群芳谱，开得总不同。别离憾人世，缺陷补天工。漫说妍媸杂，谁言色相空。题诗惭点污，越女亦西东。
题览胜图
作者：那逊兰保
朝代：清

披图一览卧游同，纵欲争先也计程。书画琴棋诗酒外，深闺亦可寄闲情。
题香湖女士墨兰册
作者：那逊兰保
朝代：清

自是高标韵自长，不将颜色斗群芳。爱他闺阁生花笔，写出人间第一香。
风饕
作者：那逊兰保
朝代：清

镇日风饕甚，深闺为掩门。寒林争日色，薄酒见春痕。竹影幽人帐，梅香老妇盆。拚他窗外冷，炉火隔宵温。不尽闲愁绪，萧然一室中。壁灯寒射幔，窗纸暗吟风。余薄温难遍，宵长梦不通。无眠数更鼓，月影下庭东。
风饕·其一
作者：那逊兰保
朝代：清

镇日风饕甚，深闺为掩门。寒林争日色，薄酒见春痕。竹影幽人帐，梅香老妇盆。拚他窗外冷，炉火隔宵温。
风饕·其二
作者：那逊兰保
朝代：清

不尽闲愁绪，萧然一室中。壁灯寒射幔，窗纸暗吟风。余薄温难遍，宵长梦不通。无眠数更鼓，月影下庭东。
鹤友七姊驻津数年每得鲜果嘉肴率为邮致昨来都复以忆津门食品诗夸于余昔东坡在海南食蚝而甘恐人得其味属相与秘之今读吾姊诗用意过东坡矣乃用原韵率成四诗聊为一脔之报
作者：那逊兰保
朝代：清

久阔襟怀慰几重，莫辞绿蚁泛杯中。津门燕市秋何限，快得酡颜相映红。桂子花开秋气清，微风片月绕檐楹。支颐笑说神仙事，久已逍遥过半生。漫誇珍味重唐时，一骑红尘走荔支。三日闽疆来海舶，自批朱颗自题诗。几处楼台送夕阳，蓼花蕉叶斗秋光。瓮头昨漉鹅儿酒，为爱同心取次尝。
鹤友七姊驻津数年每得鲜果嘉肴率为邮致昨来都复以忆津门食品诗夸于余昔东坡在海南食蚝而甘恐人得其味属相与秘之今读吾姊诗用意过东坡矣乃用原韵率成四诗聊为一脔之报·其一
作者：那逊兰保
朝代：清
体裁：七言绝句

久阔襟怀慰几重，莫辞绿蚁泛杯中。津门燕市秋何限，快得酡颜相映红。
鹤友七姊驻津数年每得鲜果嘉肴率为邮致昨来都复以忆津门食品诗夸于余昔东坡在海南食蚝而甘恐人得其味属相与秘之今读吾姊诗用意过东坡矣乃用原韵率成四诗聊为一脔之报·其三
作者：那逊兰保
朝代：清

漫誇珍味重唐时，一骑红尘走荔支。三日闽疆来海舶，自批朱颗自题诗。
鹤友七姊驻津数年每得鲜果嘉肴率为邮致昨来都复以忆津门食品诗夸于余昔东坡在海南食蚝而甘恐人得其味属相与秘之今读吾姊诗用意过东坡矣乃用原韵率成四诗聊为一脔之报·其二
作者：那逊兰保
朝代：清

桂子花开秋气清，微风片月绕檐楹。支颐笑说神仙事，久已逍遥过半生。
鹤友七姊驻津数年每得鲜果嘉肴率为邮致昨来都复以忆津门食品诗夸于余昔东坡在海南食蚝而甘恐人得其味属相与秘之今读吾姊诗用意过东坡矣乃用原韵率成四诗聊为一脔之报·其四
作者：那逊兰保
朝代：清

几处楼台送夕阳，蓼花蕉叶斗秋光。瓮头昨漉鹅儿酒，为爱同心取次尝。
山溪杂兴
作者：那霖
朝代：清

秋雨落空山，青翠满岩麓。石磴漱飞泉，纡回叠细縠。孤岛出烟林，偶与归云逐。松杉藏古寺，隐隐明金粟。萋萋野卉腓，郁郁新萝绿。我欲问瑶芝，伊人在幽谷。
登西山玉皇阁天门
作者：那霖
朝代：清

峭壁耸千寻，扪苏历翠岑。花侵樵径窄，雨积涧痕深。岩石随人转，潭云入树阴。天风何处落，吹下步虚音。
春日书怀
作者：邬印筠
朝代：清
体裁：七言绝句

乱离岁月足兴嗟，燕子来时最忆家。不识后园桃李树，春来放得几多花。
送莲舫先生谪戍伊犁
作者：邬鹤徵
朝代：清

绝塞崎岖道路难，九边风色万重山。好从博望探河曲，终见班超入汉关。大漠惊沙盘马足，高天明月指刀环。策勋自效他年事，莫遣霜华点鬓斑。
还家偶述
作者：邱中玉
朝代：清

仆仆征途马上身，廿年乡梦系风尘。归来偶值登高节，喜极还为太古民。泉石留题多老辈，园林历劫忆先人。儿童父老团栾会，话到更深不厌贫。
朱竹垞太史著书砚歌为曹种水言纯赋
作者：邱光华
朝代：清

太史跋扈翰墨场，罢官长揖归故乡。北垞之南南垞北，有亭万卷罗缥缃。著书等身老弥笃，如起废疾针膏肓。经兼郑孔史班马，此砚晨夕时相将。忆昔太史返大庾，一百八石载归航。朱砂斑红雀斑黑，鸲鹆眼碧鸦眼黄。已闻榜人窃其九，余亦散尽无留藏。复从何处得端产，轩然一笑谁能详。曹君博物清门彦，频年鼓棹游维扬。倾囊购得太史砚，巧偷豪夺嗤襄阳。近来好事工作伪，片瓦辄欲夸香姜。即如樊榭跋此砚，谓曾过眼见数方。晴窗展玩三叹息，鲁鼎真赝空评量。物因人重伪亦好，况喜石质尤精良。流传傥入俗人手，何异黠鼠衔生姜。谁知精灵默呵护，前归樊榭后古香。从兹定见虹贯月，沧江夜夜生光芒。
哭女
作者：邱卓然次女
朝代：清

苦忆闺中束发初，朝朝课汝读《关雎》。怀清筑后摩笄折，补读嫏嬛福地书。
木笔花
作者：邱卓然次女
朝代：清

映日凌云小苑东，都无邪曲出芳丛。年年一样生花笔，堪笑江郎只梦中。
水仙花
作者：邱卓然次女
朝代：清

知是前身洛水神，珊珊玉骨绝纤尘。伶俜照取凌波影，莫道无根托主人。
寄生草·漫揾英雄泪
作者：邱圆
朝代：清

漫揾英雄泪，相离处士家。谢慈悲，剃度在莲台下。没缘法，转眼分离乍。赤条条，来去无牵挂。那里讨，烟蓑雨笠卷单行？一任俺芒鞋破钵随缘化！
寄费二参军此度嘉州
作者：邱履程
朝代：清

刀鋋初出骨空存，又曳轻裾上将门。才略自能追越石，旌旗谁复似桓温。芙蓉丽发新文藻，薜荔衣香旧梦魂。志士何妨聊袖手，空山归卧听啼猿。
密云县
作者：邱庭树
朝代：清

野阔林烟淡，沙晴石色斑。人家多傍水，城堞半衔山。碑碣留前代，风云接古关。年丰农户喜，穗秉满田间。
忆旧居
作者：邱庭树
朝代：清

小桥长巷住京华，童子嬉游旧有家。晓雨春归三径屐，晚风秋老一篱花。乌衣昔梦情犹恋，鸿爪前因愿已赊。宣武坊前打头屋，绳床尘甑漫咨嗟。
五十自寿联
作者：邱心坦
朝代：清
体裁：联

一生事业归来草；百战功名未入流。
少年游
作者：邱志广
朝代：清

轻风薰细草，寒夜暮春时。玉勒紫骝马，罗衣白面儿。骄行杨柳陌，喜折杏花枝。归向青楼饮，阑珊斗柄移。
次单拙庵司成归山
作者：邱志广
朝代：清

梦醒今朝悟昨非，回头往事与心违。云间谒帝星初曙，花底朝天露未晞。不为从王忧寤寐，敢将报母换轻肥。君恩已许烟霞懒，好把鱼竿问钓矶。
行野
作者：邱志广
朝代：清

率尔携筇去，无端遍野行。晚虫喧叶急，远树入云轻。日与寒花淡，风从衰草生。年年容色改，延眺暮秋晴。
三月三日沈明府招饮岱宗庙
作者：邱晋成
朝代：清

罂粟花如锦，西郊古刹幽。良辰逢上巳，贤尹乐春游。神鬼虚堂肃，丹青破壁留。夕阳下高柳，痛饮未能休。
上海
作者：邱晋成
朝代：清

鹤唳海天秋，回帆沪渎游。银墙蕃客肆，金管美人讴。夜火翻龙窟，朝烟接蜃楼。十洲轮舶萃，凝望转生愁。
冷署
作者：邱晋成
朝代：清

冷署面城堞，南山绿到门。塔孤时见影，市远不闻喧。才匪邱希范，官同郑广文。晚来聊痛饮，帘外有霜痕。
出郭散步
作者：邱晋成
朝代：清

暖日照山郭，西郊缓步游。饥鸢盘远岫，寒犬吠平畴。野寺读碑古，榕根凭石幽。归途展清眺，诗料一囊收。
叙州怀古·东楼
作者：邱晋成
朝代：清

重城俯江皋，岌嶪起曾观。峣构凌紫氛，飞甍入霄汉。玲珑辟窗扉，洞达卷帷幔，嵚巘廓西眺，滉瀁悦东眄。云岫瞹孤塔，烟筱没归翰。山川信开旷，景色变昏旦。戢戢市廛居，纷错皆可见。缅邈少陵游，寂寥使君宴。举斝追堕欢，聆风想遗转。芳尘竟谁嗣，矫首深遐眷。
叙州怀古·两江口道中
作者：邱晋成
朝代：清

竹舆才下最高峰，乱峡回环又几重。人带晓烟穿古道，天留残雪在孤松。林间霜叶飞红蝶，石罅银涛吼白龙。回首山中读书处，寒云锁断碧芙蓉。
叙州怀古·初夏游南岩佛寺
作者：邱晋成
朝代：清

冷官局横舍，精莩坐消歇。薄霄愧鸿冥，晦迹惭蠖屈。烦忧谁为袪，陟巘庶轩豁。胜引偶相从，援萝陵巀嶭。飞泉洒云根，古刹荫清樾。倾耳聆啁啾，举目眺凹凸。阴壑偃贞松，阳林蔓纤葛。凡英秀孤椒，芳兰秘灵窟。菀枯亦何常，位置随造物。众绿难强名，当夏皆葱郁。绵连胡佯岭，寂寞蛰龙穴。登览讵弭忘，萱苏徒采掇。愿言谢尘网，葺宇伴石佛。
叙州怀古·南寺
作者：邱晋成
朝代：清

步出城南闉，言寻无等院。迤逦背街术，崥崹面江岸。茅茨乱垝垣，竹柏隐颓殿。寂寂槁木居，翳翳荒草蔓。凄凄拂寒飔，怅怅吊迁宦。陟径缅游躅，摩碣企遗翰。想见轩中客，摛华一何灿。载笔事徒勤，垂翅迹已远。鸮鸾不共栖，湿渭竟谁判。获戾在蛾眉，古今有同叹。
夹镜楼晚眺
作者：邱晋成
朝代：清

马湖江口最高楼，风景清妍豁远眸。星巘嵯峨皆北向，云涛澎湃自东流。画阑一带水边寺，柔橹数声烟外舟。惟爱晚来山吐月，波光摇漾动金虬。
寂寞
作者：邱晋成
朝代：清

寂寞南城畔，遥连农圃家。晴畦朝引蝶，春郭夜鸣蛙。有暇思除草，无聊学种瓜。故人渺何处，分索各天涯。
普茶次金鹤筹都转韵三首
作者：邱晋成
朝代：清

不载茶经陆羽篇，佳名也自敌金钱。试看顾渚红囊饼，何似炎陬绿玉砖。烟粒价珍交趾郡，月团香溢涌珠泉。侵精瘠气都无虑，惟忌藤床客梦圆。感通湾甸讵淆真，彻里灵芽色自新。黄箬包籯充国贡，绛纱裹璧数蛮珍。长愁露醴浇空腹，欲借云腴润此身。滇蜀毗连容易致，红炉时向竹斋陈。静候松风蟹眼汤，边人煮茗最精良。瓶笙咽水醍醐酽，石鼎烹云琥珀香。一味冲和殊冷面，几番陈宿洗诗肠。筵前客散徐徐啜，舌本留甘引兴长。
普茶次金鹤筹都转韵三首·其一
作者：邱晋成
朝代：清

不载茶经陆羽篇，佳名也自敌金钱。试看顾渚红囊饼，何似炎陬绿玉砖。烟粒价珍交趾郡，月团香溢涌珠泉。侵精瘠气都无虑，惟忌藤床客梦圆。
普茶次金鹤筹都转韵三首·其三
作者：邱晋成
朝代：清

静候松风蟹眼汤，边人煮茗最精良。瓶笙咽水醍醐酽，石鼎烹云琥珀香。一味冲和殊冷面，几番陈宿洗诗肠。筵前客散徐徐啜，舌本留甘引兴长。
普茶次金鹤筹都转韵三首·其二
作者：邱晋成
朝代：清

感通湾甸讵淆真，彻里灵芽色自新。黄箬包籯充国贡，绛纱裹璧数蛮珍。长愁露醴浇空腹，欲借云腴润此身。滇蜀毗连容易致，红炉时向竹斋陈。
泛舟之屏山
作者：邱晋成
朝代：清

马湖江水远黏天，一叶都凭百丈牵。苦被饥驱频橐笔，何能兴尽遽回船。游鳞吹浪绉山影，飞燕掠波投野烟。遥睇宝屏峰下路，春风绿遍草芊芊。
流杯池
作者：邱晋成
朝代：清

曲涧蛇盘玉峡开，昔年迁客此徘徊。右军觞咏稽山侧，漫叟樽铭楚水隈。傍壑遗祠森翠筱，磨崖大字蚀苍苔。林泉无恙风流歇，空有游人载酒来。
禁垣晚眺
作者：邱晋成
朝代：清

凤城迢递绕珠宫，鸳瓦参差贴远空。雨过日沉云忽破，万重金碧夕阳中。
秋夜
作者：邱晋成
朝代：清

晚来疏雨过，皎镜忽东升。书幌凉飔动，秋窗夜气澄。鼠饥衔故纸，蛩语伴吟灯。坐听商音满，中宵感不胜。
挽张百熙联
作者：邱景章
朝代：清
体裁：联

奏书十上须眉变，剧怜水火方新，且莫说宪政前途，自有吾儒法度，便演做六典周公，谢皇恩诚恐惶，臣力已竭臣请死；辟馆同升宾客豪，我落风尘最懒，久未悉京华近况，似闻元老弥留，还作个三呼宗泽，祝国是早决定，天运何如天不言。
七月下浣岛中得电报具知联军陷京两宫西巡近状
作者：邱炜萱
朝代：清
体裁：七言律诗

孤注官家竟渡河，谁挥返日鲁阳戈。箜篌起舞徒神妪，斑竹凄徨剩女娥。阴昼长星侵玉座，秋风乔木纪金陀。有情到处堪沾臆，山鸟犹歌帝奈何。
两广总督周馥嘱丘逢甲黄景棠劝余出山余置不答或者疑之诗以见意
作者：邱炜萱
朝代：清
体裁：七言律诗

袅袅秋风动桂馨，烦君招隐挽长征。幽居谁逐虚空足，色授偏憎杂佩声。未耻衙参侪屈宋，岂闻酒困事公卿。骄心莫讶因贫长，众饮时看召步兵。
中立
作者：邱炜萱
朝代：清
体裁：七言律诗

秦师未退晋师从，投骨凭人肆远封。岂是顿邱争隙地，无由烛武说横冲。何年任戌东门钥，中立犹轩卧榻容。如此江山谁是主，可怜行李往来供。
乡园啖荔
作者：邱炜萱
朝代：清
体裁：七言律诗

黄梅过后谈红荔，密味中边未许追。远客能来人就树，繁星不坠果垂枝。井华夜漫融霜液，笋箨晨开滑玉肌。日啖东坡三百颗，慎毋馋惹子桓知。
以诗代柬抵幻庵长老
作者：邱炜萱
朝代：清
体裁：七言律诗

闭关非惜草鞋钱，拭鼻谁甘俗作缘。清课南无莲舌里，真参西意柏庭前。茶香水味分泉滴，铃语钟声伴月圆。犹记东林曾有约，闲来借榻北窗眠。
余在沉病中，瑞与上人频函慰存作诗报之，并提净课，实获我心，因依前日赠慧觉韵以坚信愿
作者：邱炜萱
朝代：清
体裁：七言律诗

圆音久已拔三途，更趣榜严选佛图。举世杀机悲互剁，唯心静土敢他虞。十方击鼓同时听，万窍含风一例呼。事理交融双不碍，弥陀结念串如珠。
初月
作者：邱炜萱
朝代：清
体裁：五言律诗

初月诸星避，顽云逐海飞。三秋含浩荡，万里想清辉。江冷鱼龙寂，风高燕雀微。远行游子意，零露满征衣。
咏龙眼
作者：邱炜萱
朝代：清
体裁：五言律诗

取象书龙眼，嘉名唤桂圆。闽山宜果树，夏圃胜秋田。色不红云借，肌同白雪妍。荔奴谁谑汝，避面各相怜。
太公
作者：邱炜萱
朝代：清
体裁：七言绝句

岂分风霜年八十，鱼竿钓却跃鱼祥。后来惟有严滩急，远敌云台将相良。
岛上月夜
作者：邱炜萱
朝代：清
体裁：七言律诗

星洲明月无今古，今夕何年太寂生。千里尽随云外隔，十分偏向客中明。凄迷尘海鱼龙睡，萧瑟风林鸟鹊惊。遂令良宵容我独，孤怀灭烛尽深更。
岛雨忆乡
作者：邱炜萱
朝代：清
体裁：五言律诗

炎岛经时雨，东风渐渐催。夷童嘲越客，带得此寒来。触我乡心起，登楼不见梅。等闲三弄笛，吹向瘴云开。
幻庵和尚自榕垣重履星坡余再访之双林禅寺信宿乃返留赠一诗用初唐体
作者：邱炜萱
朝代：清
体裁：七言律诗

利欲驱人瘴海低，山前长恐武陵迷。留云团月烹新茗，刻竹幽吟拂旧题。二老赞公居与卜，三生圆泽案重提。便拟相从莲社隐，剧怜何肉并周妻。
庚子感事六首·其一
作者：邱炜萱
朝代：清
体裁：五言律诗

全盛沦大都，流离吊海隅。浮云遮日出，故里阻文无。兵岂花门请，臣当佤胄诛。河湄拳勇者，谣信尚清扶。
庚子感事六首·其三
作者：邱炜萱
朝代：清
体裁：五言律诗

延秋驰路马，杜宇泪江花。玄庙根蟠李，黄台子摘瓜。领军夭柱迫，前引暮萤斜。玉玺看沦井，休悲张丽华。
庚子感事六首·其二
作者：邱炜萱
朝代：清
体裁：五言律诗

六甲神郭京，田单奉卒丁。俣僮殇勿可，宛若见何灵。扰扰来乌鬼，喧喧闹黑经。可怜丹凤诏，原不出王廷。
庚子感事六首·其四
作者：邱炜萱
朝代：清
体裁：五言律诗

流水人西上，丸泥寇莫当。连栖嗤六国，失爱罪天王。北地宗支殉，南楼老子觞。驿亭怀进食，豆粥最凄凉。
庚辰中秋
作者：邱炜萱
朝代：清
体裁：七言律诗

银盘唤作广寒宫，照澈江枫不敢红。万里人皆看月满，百年吾亦迨秋中。飘来怨笛家山破，净洗烟霄水国空。纵弗移居蟾窟去，道人心地久圆通。
廿一晚阴密云无月忽闻笛声因之有作
作者：邱炜萱
朝代：清
体裁：七言律诗

何来水上咽苍龙，并作秋宵岛雾浓。笛里梅飘飘欲坠，云中月隐隐谁踪。倚楼调歇音犹绕，伴影灯孤眼欲慵。风露满庭清不寐，罗衣凉袭五更钟。
慈禧太后挽诗二首·其一
作者：邱炜萱
朝代：清
体裁：七言律诗

露电朝飞报上仙，瑶池天外有重天。萧娘称制同辽室，吕纪编书重史迁。歌竹声从群侍恸，驱豺事感子皇先。遥怜楚楚赡朝士，长握金轮五十年。
慈禧太后挽诗二首·其二
作者：邱炜萱
朝代：清
体裁：七言律诗

定策从教弟继兄，东都母后历尊荣。金钱姹女搜瑶室，灰劫昆池掷水衡。呜咽几床禳鼎雉，凄迷心事泄宫鹦。雄才辜负中兴运，凤德终衰惜尾声。
戊寅重九止园座上同赋时局感怀
作者：邱炜萱
朝代：清
体裁：七言律诗

异乡抚序且登楼，故国烽烟阻远眸。不学过江名士恸，难忘倚杵杞人犹。紫萸遍插成高会，黄菊纷开耐劲秋。戮力中原应视此，安排身手挽横流。
承宫
作者：邱炜萱
朝代：清
体裁：七言绝句

北使何知愿见虚，捉刀前有大鸿炉。侯逢翻愧平津相，同业《春秋》起牧猪。
挽曾国荃联
作者：邱炜萱
朝代：清
体裁：联

继伯氏以领东南，膺五等崇封，旷典易名垂不朽；与犹子而控箕尾，数三湘硕辅，伤心知己已无多。
排闷
作者：邱炜萱
朝代：清
体裁：七言律诗

天中月色太高寒，海上珠光只独看。戴笠苦吟诗与瘦，拈花微笑佛同欢。休骑鹤背无长物，也识獐头有达官。一局棋枰何日了，可知黑白逊旁观。
新嘉坡地图
作者：邱炜萱
朝代：清
体裁：五言律诗

抵掌临孤岛，江山界划成。容张仙鼠翼，迹取狻猊名。天堑资西戍，荒原没故营。百年新市里，尺幅起纵横。
新尝鲜果有序辛丑
作者：邱炜萱
朝代：清
体裁：七言律诗

南食充盘快朵顿，飞轮通驿践瓜期。鸡头原自输莲实，马乳何尝胜荔枝。贵异朱樱陈寝庙，贱如苦李拾童儿。汉唐民力西天果，草木无情可有知。
星洲
作者：邱炜萱
朝代：清
体裁：五言律诗

群岛重连锁，星洲建一环。冲层不见石，到海欲无山。车辙殊今昔，航途利往还。由来形胜地，设备等严关。
星洲
作者：邱炜萱
朝代：清
体裁：七言律诗

连山断处见星洲，落日帆樯万舶收。赤道南环分北极，怒涛西下卷东流。江天锁钥通溟渤，蜃蛤妖腥幻市楼。策马铁桥风猎猎，云中鹰隼正凭秋。
星洲岛上冬日喜雨四首·其一
作者：邱炜萱
朝代：清
体裁：五言律诗

南方当雨季，冬序又催年。水涨珊瑚岛，乌云玳瑁天。午炎冠选草，宵冷被装棉。此地殊温带，从知赤道偏。
星洲岛上冬日喜雨四首·其三
作者：邱炜萱
朝代：清
体裁：五言律诗

雨脚朝朝密，雷声虺虺腾。青苔寒不死，香蕈湿犹蒸。浪急沙如雨，风高月有棱。浑忘炎岛热，四向绝蚊蝇。
星洲岛上冬日喜雨四首·其二
作者：邱炜萱
朝代：清
体裁：五言律诗

远市东滨驻，郊原静不哗。绿依三面水，红遍四时花。着雨林枝重，涵光月色赊。清凉足消受，况有客供茶。
星洲岛上冬日喜雨四首·其四
作者：邱炜萱
朝代：清
体裁：五言律诗

乡路千程隔，天时万里殊。聊将冬季湿，视与雪宵俱。照壁喜逢蝎，疑冰休学狐。夜来长起坐，不厌两声粗。
星洲送别何录事
作者：邱炜萱
朝代：清
体裁：七言绝句

江上青青送远峰，洛姬罗袜尚留踪。赔来一幅惊鸿影，惹得青娥起妒容。
星洲送别何录事·其一
作者：邱炜萱
朝代：清
体裁：七言绝句

记曾花底诉飘零，累我樽前制泪听。又是别侬银汉去，大家滋味似双星。
星洲送别何录事·其二
作者：邱炜萱
朝代：清
体裁：七言绝句

回面搴帷慰寂寥，留春容得几明朝。无情最是星洲水，依旧催人早晚潮。
晏海楼题壁
作者：邱炜萱
朝代：清
体裁：五言律诗

百战河山地，巍然见此楼。限回胡马足，望极海门秋。日月依双岛，金汤重下游。平时烽火寂，倚槛看潮流。
杨侍郎率舰巡洋至坡询菽园或答不知
作者：邱炜萱
朝代：清
体裁：七言律诗

菽园本是空名号，惭愧身犹赁庑居。便许旁人作知己，漫劳热客驻飞车。窗前时有不除草，箧底难抛未了书。幸得桃花能解事，流来莫误武陵渔。
杨妃
作者：邱炜萱
朝代：清
体裁：七言绝句

粉黛三千宠一身，玉环丽质自无伦。金钱往事分明讳，史笔怜才到美人。
杨雄
作者：邱炜萱
朝代：清
体裁：七言绝句

非不文章千古重，竟将著作美新朝。九原欲起君相问，此恨如何作解嘲。
林琴南先生自京师讲次以铜镜砚子托巡洋使者远致之余
作者：邱炜萱
朝代：清
体裁：七言律诗

金城原合墨卿居，万里能通缩地壶。溪谷斩严招隐赋，声诗刻画抚松图。盘桓自拜韩陵赠，重载人传郁石俱。比似支机烦汉使，孤山梅讯未全孤。
梦中送人回国醒记
作者：邱炜萱
朝代：清
体裁：七言绝句

送子归程万里长，报君一语足眉扬。满船都是同声客，才踏艅艎见故乡。
椰树
作者：邱炜萱
朝代：清
体裁：七言律诗

分行拔地碧丛丛，长爱疏椰夕照中。老笔双松垂直干，遥情百尺起孤桐。润含雨气连宵月，凉送潮声近海风。比似洪泉千亩竹，南方嘉树正葱胧。
槟屿道中望极乐寺四首·其一
作者：邱炜萱
朝代：清
体裁：七言绝句

布金自助佛庄严，却藉金容起众瞻。西域劫灰空极乐，薪传香火又南炎。
槟屿道中望极乐寺四首·其二
作者：邱炜萱
朝代：清
体裁：七言绝句

离岛荒荒夜气寒，金银宫阙涌云端。诸天欢喜游人颂，点缀南溟得大观。
橡胶树
作者：邱炜萱
朝代：清
体裁：五言排律

异栩偏名橡，殊棉可代衣。蛮山青不断，赤道绿成围。傅物如胶漆，柔工胜革韦。四时殷种植，千岛斗芳菲。木性培林易，金行导体违。名随新记著，质物故材挥。西海根何远，南洋土自肥。寄言人造品，相禅莫相非。
玉笛诗
作者：邱炜萱
朝代：清
体裁：七言律诗

唤起青莲笛一枝，前身八尺至今疑。梅花五月江上引，杨柳三春洛下辞。减字偷声听断续，呼龙召鹤舞参差。风前谁为殷勤弄，长倚楼头快咏诗。
留别槟榔屿八首·其一
作者：邱炜萱
朝代：清
体裁：七言绝句

人天去住渺何乡，偶逐蛮云觉梦长。举似浮屠容忏悔，槟城三宿过空桑。
留别槟榔屿八首·其三
作者：邱炜萱
朝代：清
体裁：七言绝句

马龙车水屑珠尘，电掣雷轰过雨新。自笑先生称落拓，江湖载酒十年身。
留别槟榔屿八首·其六
作者：邱炜萱
朝代：清
体裁：七言绝句

入耳乡音洽比邻，绵蛮到处尽黄人。援琴莫负钟仪意，不碍南冠客里身。
疑仙词
作者：邱炜萱
朝代：清
体裁：七言律诗

忽忽星洲年复年，未成佛去却疑仙。四三月并无寒季，二六当均不夜天。醉向杯中邀月饮，困来石上借花眠。诗魂倘逐凉风化，定在青山绿树边。
癸酉中秋夜过于公净室谈禅遂成此偈
作者：邱炜萱
朝代：清
体裁：偈颂

以指指月月非指，就月言禅禅非禅。聋僧答案饶奇趣，船在河里否认船。世人那识其中妙，坠入玄障加玄玄。须知言语本粗浊，即论思议背真铨。
竹枝词 其一 十六夜即事
作者：邱炜萱
朝代：清
体裁：词

莫道今宵惯浪游，最矜名节是星洲。阿侬心事清于水，故向江干把石投。
竹枝词 其三 十六夜即事
作者：邱炜萱
朝代：清
体裁：词

省些烦热习巫装，屐着冲凉斗在行。裙带为嫌香汗湿，也教风送透纱廊。
竹枝词 其二 十六夜即事
作者：邱炜萱
朝代：清
体裁：词

包凭钻石炫多金，毕竟侬家别有心。欲写我心非转石，居然识字解调音。
竹枝词 其四 十六夜即事
作者：邱炜萱
朝代：清
体裁：词

阿谁娘子号头家，阔绝四轮双马车。无甚尊荣公共话，知名还是属山巴。
续玉笛诗
作者：邱炜萱
朝代：清
体裁：七言律诗

梅花五月江城引，杨柳三春洛下辞。廿五弦中过梦影，六千里外旧乡思。快酬李委停杯弄，健想刘琨倚月吹。赢得洞箫生谥去，南朝文锦悔丘迟。
老懒
作者：邱炜萱
朝代：清
体裁：五言律诗

老懒将成癖，卑栖幸自由。看云舒倦眼，临水爱清讴。俗久忘机狎，身宁外物游。尘尘稗海里，无碍泛虚舟。
自责
作者：邱炜萱
朝代：清
体裁：七言绝句

悲来夜半骑盲马，意外池中畜逝鱼。知否庄生蝴蝶化，梦时栩栩醒蘧蘧。
自适六首·其一
作者：邱炜萱
朝代：清
体裁：六言诗

世上谁为知己，容得我狂真知。一任纷纷欲杀，风流贺监吾师。
自适六首·其三
作者：邱炜萱
朝代：清
体裁：六言诗

笫一史才司马，春秋窃比丘明。解事终推游侠，当前酒熟刀鸣。
自适六首·其二
作者：邱炜萱
朝代：清
体裁：六言诗

死后纷纶凭吊，生前渴欲无生。大呼古来作者，一杯一泪纵横。
自适六首·其五
作者：邱炜萱
朝代：清
体裁：六言诗

一代严滩气节，汉廷妙用无穷。当时天子之贵，惜不令见乃公。
自适六首·其六
作者：邱炜萱
朝代：清
体裁：六言诗

此中尚容百辈，余技足了十人。从知卿用卿法，不妨吾爱吾真。
自适六首·其四
作者：邱炜萱
朝代：清
体裁：六言诗

千古佳人何许，便须识趣风华。吾爱东坡有妇，丰神亦足名家。
自题丁丑生圹
作者：邱炜萱
朝代：清
体裁：七言律诗

海山无地筑仙龛，埋骨犹能跃剑潭。日下三徵终不起，星洲一卧忍长酣。飞花恍悟前身蝶，抚碣思停异代骖。弗信且看坟草去，年年新绿道天南。
舰上作
作者：邱炜萱
朝代：清
体裁：七言律诗

万石冲波压浪高，横风吹雨湿征旄。千枝珊树天家重，百尺舵楼海气豪。闪电飞舟驱鳄蜃，长虹利剑斩蛟鳌。马江折戟何时起，原弃青袍易战袍。
苏武
作者：邱炜萱
朝代：清
体裁：七言绝句

万里关山举目看，牧羝雪窖任荒寒。归来不见生妻在，应悔胡中娶妇欢。
英吉利女君维多利亚挽词
作者：邱炜萱
朝代：清
体裁：七言律诗

犯月金星掩夕曛，霸雌陈宝迹空闻。昆仑桃树虚青凤，西土神谣哭白云。益地早张阿目节，断鳌终见女娲坟。朝来河上蛟龙会，虺虺雷声泣两分。
西红柿
作者：邱炜萱
朝代：清
体裁：五言律诗

润脸花融雪，圆姿果摘蘋。红柿西海至，艳史古宫春。丹柿输皮嫩，南瓜肖瓣皴。可怜哀感处，犹动异邦民。
谐用闽南音译马来语·其一
作者：邱炜萱
朝代：清
体裁：七言绝句

马干马莫聚餐豪，马里马寅任乐陶。幸勿酒狂喧马己，何妨三马吃同槽。
谐用闽南音译马来语·其二
作者：邱炜萱
朝代：清
体裁：七言绝句

呼天为證段鸦拉，不敢巫风半句差。例外亚掩遭枉死，便宜息讼去孙巴。
遣婢
作者：邱炜萱
朝代：清
体裁：七言律诗

种得花枝乞与人，东君无计永留春。乌衣朱雀斜阳影，厮养牙郎落絮身。竹里樵青虚打桨，奁前小玉黯随尘。低鬟恋别牵萝屋，翠袖单寒谅主贫。
邓恭叔至自北婆罗洲访余陋巷
作者：邱炜萱
朝代：清
体裁：七言律诗

入门犹认鬓飞蓬，岁月惊驱鳄海中。驰猎北平思射虎，草玄西蜀悔雕虫。蛮乡淫滞连江雨，火日炎蒸极岛风。多谢故人亲陋巷，暂时相慰一樽同。
重过何录事故居
作者：邱炜萱
朝代：清
体裁：七言绝句

留春不如送春归，门巷斜阳燕子飞。剩有宵来明月影，隋风淡荡入空帏。
闻翰林院灾图书烬矣
作者：邱炜萱
朝代：清
体裁：七言绝句

湘东下策竟烧书，文武文章一夕墟。楚炬今看图籍尽，西来班马泣焚如。
题王妇东门女士残稿后·其一
作者：邱炜萱
朝代：清
体裁：五言律诗

灵瑟洞庭杳，房中乐自鸣。云罗书密字，壁月鉴离情。引凤随秦女，吹笙上王京。遥天无处所，落下步虚声。
题王妇东门女士残稿后·其二
作者：邱炜萱
朝代：清
体裁：五言律诗

此是糟槺妇，谁能故剑忘。兴诗琴瑟友，藏稿女儿箱。荷叶明珠落，神皋翠羽长。莫传青鸟使，闲坐郁金堂。
骤风
作者：邱炜萱
朝代：清
体裁：七言律诗

叠叠商声撼旅窗，连樯猎猎拂旗幢。风过黄叶纷辞树，云拥青山欲渡江。斜日光沉龙起陆，平沙影乱雁难双。飞扬猛士今谁属，天地无情自击撞。
树根笔架歌
作者：邱璋
朝代：清

修篁老去孤桐死，良材无用皆如此。知音不遇蔡中郎，举世尽庸夫俗子。有木有木南山南，苍皮溜雨黛色参。一朝虫鸟肆穿剥，枯枝倒地如眠蚕。苔埋囷压荒江畔，夜夜荧光烛天半。山精有知木魅灵，孤根肯作劳薪爨。三拜先生性好奇，琢成笔架形支离。但恐骚人有笔不得阁，人间传看松化鳞。之而人言奇物须珍惜，饰以珊瑚装琥珀。不然长伴一寒毡，平仲何劳贤越石。我笑人言儿童邻，得一知己山林廊庙原无分。譬牛必衣之文绣，何如长林丰草全其真。
登中立阁看菜花
作者：邱璋
朝代：清

寒不可襦饥不粟，多事雨珠更雨玉。天公欲救万户贫，遍地黄金散千斛。去年亢旱田禾焦，阿香焚车炎帝酷。女娲鍊石漏暗补，元冥醉眠头紧缩。倾盆势猛银竹下，土膏近喜春花熟。村南老翁拍手笑，转凶为丰此其卜。先生不知农与圃，但博奇观享清福。坳堂杯水眼界窄，飞楼百尺烟中矗。东风扶我云梯层，远光浑碧迩延绿。水天一气分上下，中央正色相连属。天然绚烂寓平澹，万千红紫那敢角。晴窗四拓百里内，点染丹青看横幅。恍疑身入邓尉山，漫天香雪堆林麓。不然云海浩浩乎无垠，天都峰顶开双目。
挽郭嵩焘联
作者：邱行杰
朝代：清
体裁：联

著书数千卷，以扶世翼教为宗，老辈风流一时冠；持节七万里，有柔远济艰之略，平生忠正九重知。
江上杂兴
作者：邱象升
朝代：清

白门霜落柳条枯，谁买银鳞过酒垆。万里行人千里雁，夕阳相对下菰芦。
清远峡
作者：邱象升
朝代：清

委折江如线，锋棱势益增。晓昏云气变，雷雨石痕崩。洞古空猿迹，庵荒暗佛镫。客心愁入暮，高峡尚层层。
苦竹渡
作者：邱象升
朝代：清

夕阳残影没，衰眼翳长空。树暗惊人语，溪寒避虎风。戒心齐击柝，野火乱烧丛。前路津门是，星华望未通。
渡鲁明江
作者：邱象随
朝代：清

混混无崖岸，中流别鲁明。萧条人不见，澎湃水空萦。自适当年意，谁期后世名。翻怜陵谷事，呜咽听江声。
荥泽渡河
作者：邱象随
朝代：清

驿路伤新鬼，心惊古战场。争名连广武，分地限荥阳。落照林烟白，吹沙野渡黄。可怜天上水，空为客苍茫。
过武胜关
作者：邱象随
朝代：清

驱马雄关上，中原独俯临。灵山龙窟远，淮水朗陵深。一道开南北，千寻峙古今。从来形胜地，空复系人心。
金华道中
作者：邱象随
朝代：清

一径烟云鸟道还，高盘如黛越中山。不知过尽山多少，犹在啼猿万木间。
题陈子犀借书图小照
作者：邱超
朝代：清
体裁：五言律诗

少有书痴目，年时更若何。百城高自拥，万卷读还多。岂以夸繁富，兼能订舛讹。春明坊许借，闲载一瓻过。
挽张百熙联
作者：邵万伦
朝代：清
体裁：联

于千秋上下，想见其人，风雨正潇潇，陨涕忍闻梁木坏；恨十日迟来，邈同隔世，横流方浩浩，伤心岂仅寝门哀。
寄陈礼为
作者：邵中天
朝代：清
体裁：七言律诗

忆别王孙问自伤，倚闾白发是高堂。宦游已赴三年志，世态还同一醉乡。千里云山何处好，几人诗句却谁长。故园杨柳藏新燕，寂寞春时酒一觞。
看菊偶成
作者：邵中天
朝代：清
体裁：五言绝句

碧云天外雁，黄雾叶中花。晓日开三径，渊明第几家。
暮春十日从常熟解缆
作者：邵亨豫
朝代：清

新晴天气为颜开，似镜岚光出郭来。唐寺犹存前代迹，明祠空记相臣才。破山寺宇邻芳草，拂水岩崖浸古苔。不识雪泥鸿爪影，何时杖履再追陪？
登荆南天顶山东眺吴门
作者：邵允翱
朝代：清
体裁：七言律诗

万叠巉岩星斗移，夕阳荒草卧残碑。鹿因觅友开新径，鸟为怜雏绕旧枝。峻岭登时天渐近，重峰掩处月来迟。吴宫故址今何在，遥望苏台落子规。
蓉湖秋景
作者：邵允翱
朝代：清
体裁：七言律诗

桂子香飘客邸秋，蟾光正满夜悠悠。稻招行蟹来平岸，柳带栖鸦傍小楼。碧水直通南浦底，白云闲散北山头。故园芋栗应初熟，何必莼羹悔远游。
李相读书台改王允持诗
作者：邵元龙
朝代：清

丞相池亭闻久废，樵人指点有遗碑。松衫路绕知何处，燕雀堂虚见旧基。墓识福州张太守，台平唐代李公垂。怆怀旧事摩残碣，白柰飞花梦正迟。
和思泉曾叔祖过亮工叔氏圃中观菊韵
作者：邵兰一
朝代：清
体裁：七言律诗

坚姿独立类孤行，不逐群芳斗艳名。露冷香舒无蝶扰，霜寒蕊绽绝蜂营。百般春色争怡目，一种秋光独倚情。对菊不禁添酒兴，东篱曾卧晋时英。
柬马莲玉女士村居
作者：邵匹兰
朝代：清

幽绝村南路，双扉昼亦扃。人行穿竹过，犬吠隔花听。夜月当窗白，春山抱室青。此间尘不到，合自诵金经。
挽曾纪泽联
作者：邵友濂
朝代：清
体裁：联

仗节复边城，令殊俗怀，益敬吾使；骑箕归上界，为天下恸，兼哭其私。
挽张百熙联
作者：邵启贤
朝代：清
体裁：联

一柱扼狂澜，惟公能济变夷艰，若论盛典易名，纪阮视之有惭色；万流宗学海，贱子更感恩知己，每读剡章陨涕，胡曾以后此怜才。
淮上舟夜
作者：邵咏
朝代：清

淮南雨晴夜，初夏似新秋。月色兼凉起，河声入梦流。艰难依蹇仆，飘泊信孤舟。应识回家日，惊心念旧游。
谷口观云
作者：邵嗣尧
朝代：清

万壑晨云白，联翩出岫扶。不知为雨后，还到故山无。
题将雨山水图
作者：邵国望
朝代：清
体裁：七言绝句

峻岭相连平陆处，荒村寂寂藏烟树。恍如龙虎会风云，顷刻天恩膏雨注。
题画
作者：邵国望
朝代：清
体裁：五言绝句

峭石悬金壁，寒泉走玉龙。孤云逐飞雁，乔木舞悲风。
呈李许斋师
作者：邵堂
朝代：清

礼堂朴学世推宗，尺木难撞待叩钟。识字远承许祭酒，诂经孱守郑司农。名山副墨当谁属，落叶仇书肯自慵。记向扬云问奇字，草元亭外绿阴秾。剪茅小筑十弓宽，撰杖分尝？蓿柈。家本长贫非宦拙，子因晚得当孙看。汗青绝业今原少，清白循声古亦难。七十县车成例在，未应蓑笠把渔竿。
呈李许斋师·其一
作者：邵堂
朝代：清

礼堂朴学世推宗，尺木难撞待叩钟。识字远承许祭酒，诂经孱守郑司农。名山副墨当谁属，落叶仇书肯自慵。记向扬云问奇字，草元亭外绿阴秾。
呈李许斋师·其二
作者：邵堂
朝代：清

剪茅小筑十弓宽，撰杖分尝？蓿柈。家本长贫非宦拙，子因晚得当孙看。汗青绝业今原少，清白循声古亦难。七十县车成例在，未应蓑笠把渔竿。
呈李许斋师·其二
作者：邵堂
朝代：清
体裁：七言律诗

剪茅小筑十弓宽，撰杖分尝�蓿柈。家本长贫非宦拙，子因晚得当孙看。汗青绝业今原少，清白循声古亦难。七十县车成例在，未应蓑笠把渔竿。
宋瓷箫歌
作者：邵堂
朝代：清
体裁：古风

未央瓦甒缺不全，隗嚣宫碗霾寒烟。玲珑陶器出天水，绣匣珠襦话惘然。刻箫以玉亦以铁，范土抟沙妙逾绝。一枝直干遏行云，十指春寒弄晴雪。图画清明记上河，樊楼镫火夜阑多。参差织手当窗奏，窈窕娇喉背镜歌。牟驼冈下烽烟逼，从此箫身陷榛棘。一曲残山剩水声，千龄雨过天青色。惜不招邀汪水云，金台秋老话斜曛。长携雪窖冰天坐，如响青嵩碧洛闻。花瓷昔制陶人手，遗事宣和未曾有。青城应唱念家山，紫玉曾吹《折杨柳》。野火寒郊万劫灰，山河破碎剩箫材。官哥柴汝知何似，筝笛笙簧倍可哀。红愁碧恨春无主，月冷陶丘蚀风雨。不知埏埴纪何时，此亦中原乾净土。
宋瓷箫歌
作者：邵堂
朝代：清

未央瓦甒缺不全，隗嚣宫碗霾寒烟。？珑陶器出天水，绣匣珠襦话惘然。刻箫以玉亦以铁，范土抟沙妙逾绝。一枝直干遏行云，十指春寒弄晴雪。图画清明记上河，樊楼镫火夜阑多。参差织手当窗奏，窈窕娇喉背镜歌。牟驼冈下烽烟逼，从此箫身陷榛棘。一曲残山剩水声，千龄雨过天青色。惜不招邀汪水云，金台秋老话斜曛。长携雪窖冰天坐，如响青嵩碧洛闻。花瓷昔制陶人手，遗事宣和未曾有。青城应唱念家山，紫玉曾吹《折杨柳》。野火寒郊万劫灰，山河破碎剩箫材。官哥柴汝知何似，筝笛笙簧倍可哀。红愁碧恨春无主，月冷陶丘蚀风雨。不知埏埴纪何时，此亦中原乾净土。
归云庵孙太初墓
作者：邵堂
朝代：清

策杖入林樾，苍凉一坞云。山僧老荒寺，词客此孤坟。古径无人到，鹤声何处开。挂瓢遗迹在，惆怅拜斜曛。
归云庵孙太初墓
作者：邵堂
朝代：清
体裁：五言律诗

策杖入林樾，苍凉一坞云。山僧老荒寺，词客此孤坟。古径无人到，鹤声何处闻。挂瓢遗迹在，惆怅拜斜曛。
李壮烈伯哀辞·其一
作者：邵堂
朝代：清

横海功名百战身，上将军蹶太无因。出师杨仆身先丧，必死殷侯语竟真。一槊威棱寒米贼，九重哀泪恤波臣。瞻天未遂平生愿，但画凌烟亦有神。
李壮烈伯哀辞·其二
作者：邵堂
朝代：清

厄闰龙蛇黑水洋，哀荣王命逮蛮乡。同仇难雪三军恨，恤死新加五等光。尚有游魂逃蜃鳄，定留毅魄扫欃枪。新祠金粟英灵在，闽峤千秋俎豆香。
江上
作者：邵堂
朝代：清

寒飙吹落日，江上雁先知。黄叶怀人地，青山载酒时。风声凉在水，秋色瘦于诗。对景成孤往，翛然契所思。
荥阳汉循吏故闻熹长韩仁铭
作者：邵堂
朝代：清

闻熹邑长范史遗，荒榛断垄霾残碑。按出虎朝掘土得，为矼为碍吁可悲。经国以礼刑罚省，想见政肃风清时。迁槐里令辟书阻，不幸短命同吁嚱。校尉牒下丞与尹，竖石坟道旌所司。汉人质朴摈文饰，列传所阙名仍垂。摩挲文字感时代，如我作吏颜忸怩。方今吏局愈败坏，五蠹六虱织人儿。催科踊跃盗党获，黉校修葺城垣随。但无龃龉皆尤异，长官夸美无余词。兴利革弊数大政，彼及民事咸缺亏。吾闻循吏政浑穆，事如无事为无为。春风韶煦物不觉，句出萌达皆转移。龚黄仇卫人代远，姓氏寥落如娥羲。润饰吏事湛经术，从政令亦远时宜。汉家取士不拘格，牧羊牧豕执戟枝。韩君昔丁熹平世，党锢幸不遭诋訾。缓民急吏政本得，治谱千载无纷歧。司隶校尉亦长者，风劝良吏屏阿私。循吏少，民阜熙。循吏多，民怨咨。吏书上考作郡去，黄金白银胡累累。道旁碑石述惠政，姓氏不复居人知。
过故邺城
作者：邵堂
朝代：清

王气霾沈井甃边，邺都往事付云烟。荒台上齧漳河水，废冢人耕汉苑田。芳草绿于长乐县，夕阳红似建安年。九原若起陈书记，为话西陵亦惘然。
夔门晚泊
作者：邵墩
朝代：清

鱼浦雄关势远吞，左连巴僰石湘沅。波涛不泄窥吴恨，云雨谁伸梦楚冤。阵列龙蛇图上见，石成象马峡前蹲。欲寻老杜题诗处，日落烟寒野色昏。
游翠屏山志感
作者：邵墩
朝代：清

天匠铸山骨，如龙蜿蜒附。群峰触类长，屈指难悉数。四围作屏翰，一线斜通路。蹑磴上烟丛，林莽曲回互。圣泉沁心脾，岚翠黏衣屦。名区得名人，岩石乃成趣。溯昔有宋时，先世曾此住。窝仍安乐名，疑有鬼神护。渺矣人风遥，忽焉佛日度。贝梵及钟鱼，历朝朝暮暮。甘棠剪且伐，谁为美嘉树。祠宇家无哗，谁为奉香炷。生前磊落者，定无毫发忤。释耶与老耶，初不碍儒素。不同归幻尘，孰似此侨寓。当共青山色，今古长如故。
顾州司马招游蟠龙洞
作者：邵墩
朝代：清

众峰环一峰，地轴高屹？。古洞豁云根，深邃凹无凸。洞门荫老松，惜哉一已缺。拈花微笑人，妙相左右列。正中钟乳悬，有若广长舌。神仙龛尚存，于兹传丹诀。少进径盘纡，前途黑于铁。旷如复奥如，何年鬼工设。我相与人相，浑不辨一切。投炬照光明，多取防扑灭。著脚滑滑泥，彳亍行不辍。石骨冰人寒，顿消五情热。终古閟日光，两柱相蟠结。众濑束盈坎，神瀵喷如雪。渟作万丈湫，蛟龙以为穴。祷雨雨即施，吾闻诸乡耋。逦迤出幽崖，碑苔频剔抉。司马诗法严，赋景叹超绝。一一鹤声飞，句好我未窃。
顾州司马招游蟠龙洞
作者：邵墩
朝代：清
体裁：古风

众峰环一峰，地轴高屹�。古洞豁云根，深邃凹无凸。洞门荫老松，惜哉一已缺。拈花微笑人，妙相左右列。正中钟乳悬，有若广长舌。神仙龛尚存，于兹传丹诀。少进径盘纡，前途黑于铁。旷如复奥如，何年鬼工设。我相与人相，浑不辨一切。投炬照光明，多取防扑灭。著脚滑滑泥，彳亍行不辍。石骨冰人寒，顿消五情热。终古閟日光，两柱相蟠结。众濑束盈坎，神瀵喷如雪。渟作万丈湫，蛟龙以为穴。祷雨雨即施，吾闻诸乡耋。逦迤出幽崖，碑苔频剔抉。司马诗法严，赋景叹超绝。一一鹤声飞，句好我未窃。
顾州司马招游蟠龙洞
作者：邵墩
朝代：清

众峰环一峰，地轴高屹𡿖。古洞豁云根，深邃凹无凸。洞门荫老松，惜哉一已缺。拈花微笑人，妙相左右列。正中钟乳悬，有若广长舌。神仙龛尚存，于兹传丹诀。少进径盘纡，前途黑于铁。旷如复奥如，何年鬼工设。我相与人相，浑不辨一切。投炬照光明，多取防扑灭。著脚滑滑泥，彳亍行不辍。石骨冰人寒，顿消五情热。终古閟日光，两柱相蟠结。众濑束盈坎，神瀵喷如雪。渟作万丈湫，蛟龙以为穴。祷雨雨即施，吾闻诸乡耋。逦迤出幽崖，碑苔频剔抉。司马诗法严，赋景叹超绝。一一鹤声飞，句好我未窃。
黄鹤楼集唐句·其一
作者：邵墩
朝代：清
体裁：七言律诗

昔人已乘白云去，兄事安期弟葛洪。斋沐暂思同静室，湖山翠欲结蒙茏。眼前俗物关情少，象外烟霞有句通。黄鹤楼中吹玉笛，十洲三岛逐仙翁。
黄鹤楼集唐句·其七
作者：邵墩
朝代：清
体裁：七言律诗

日暮乡关何处是？行人犹念旧乡关。川原缭绕浮云外，台榭参差积翠间。遁迹岂劳登远岫，忘名何必入深山？惟教鹤探丹邱信，沆瀣为餐久驻颜。
黄鹤楼集唐句·其三
作者：邵墩
朝代：清
体裁：七言律诗

黄鹤一去不复返，再来相见更无缘。门前山色能深浅，林畔莺声似管弦。吴国地遥江接海，洞庭春尽水连天。飙轮送我登仙府，多被人呼作散仙。
黄鹤楼集唐句·其二
作者：邵墩
朝代：清
体裁：七言律诗

此地空馀黄鹤楼，江汉还绕石城流。但留海外三山宅，不羡人间万户侯。荡漾云帆连楚峡，微茫烟树向巴邱。欲拈霜管题诗句，崔颢题诗在上头。
黄鹤楼集唐句·其五
作者：邵墩
朝代：清
体裁：七言律诗

晴川历历汉阳树，古木惟多鸟雀声。返照入江翻石壁，残霞散绮映山城。芳樽细浪倾春醁，红蜡香烟扑画楹。纵在人间为第一，不妨高处便题名。
黄鹤楼集唐句·其八
作者：邵墩
朝代：清
体裁：七言律诗

烟波江上使人愁，愁杀烟波隐画楼。山色遥连秦树晚，水声空傍汉宫秋。世间甲子须臾过，壶裹乾坤只自由。此地四时抛不得，应陪秉烛夜深游。
黄鹤楼集唐句·其六
作者：邵墩
朝代：清
体裁：七言律诗

芳草萋萋鹦鹉洲，携觞并上木兰舟。帘前春色应须惜，槛外长江空自流。黄鹄有心多不住，白云何事欲相留？分明记得曾行处，鹤引神仙出月游。
黄鹤楼集唐句·其四
作者：邵墩
朝代：清
体裁：七言律诗

白云千载空悠悠，遥指白云天际头。惟恨仙桃迟结实，不如庭草解忘忧。伤心自比笼中鹤，回首更惭江上鸥。汉口夕阳飞鸟度，境非吾土倦登楼。
碎石篇示儿子自悦
作者：邵大业
朝代：清

我行东山下，碎石盈交衢。牛羊互践履，杂沓埋沮洳。鞠躬暗物色，小大罗之裾。归来细磨刮，乍觉光气殊。汲水畜盆盎，融融照四隅。畴意尘垢里，一一拟璠玙。锐者若耸翠，髡者如含珠。凸者兀而立，凹者俯以趋。有如洲之畔，采采联名姝。有如海之岛，翩翩扬仙襦。或红于玛瑙，或白于？璖。碧若出新柳，春草谢不如。青若抽嫩竹，雨过空天余。五色纷炫耀，一脉延清虚。不下米颠拜，足光刺史舆。物苟抱真宰，宁患长沦胥。显晦有时令，遇合终不诬。卞和三献璞，季子十上书。一旦蒙拂拭，光采凌通都。寄言伏处者，慎勿伤岁徂。
碎石篇示儿子自悦
作者：邵大业
朝代：清
体裁：古风

我行东山下，碎石盈交衢。牛羊互践履，杂沓埋沮洳。鞠躬暗物色，小大罗之裾。归来细磨刮，乍觉光气殊。汲水畜盆盎，融融照四隅。畴意尘垢里，一一拟璠玙。锐者若耸翠，髡者如含珠。凸者兀而立，凹者俯以趋。有如洲之畔，采采联名姝。有如海之岛，翩翩扬仙襦。或红于玛瑙，或白于�璖。碧若出新柳，春草谢不如。青若抽嫩竹，雨过空天余。五色纷炫耀，一脉延清虚。不下米颠拜，足光刺史舆。物苟抱真宰，宁患长沦胥。显晦有时令，遇合终不诬。卞和三献璞，季子十上书。一旦蒙拂拭，光采凌通都。寄言伏处者，慎勿伤岁徂。
碎石篇示儿子自悦
作者：邵大业
朝代：清

我行东山下，碎石盈交衢。牛羊互践履，杂沓埋沮洳。鞠躬暗物色，小大罗之裾。归来细磨刮，乍觉光气殊。汲水畜盆盎，融融照四隅。畴意尘垢里，一一拟璠玙。锐者若耸翠，髡者如含珠。凸者兀而立，凹者俯以趋。有如洲之畔，采采联名姝。有如海之岛，翩翩扬仙襦。或红于玛瑙，或白于𤥭璖。碧若出新柳，春草谢不如。青若抽嫩竹，雨过空天余。五色纷炫耀，一脉延清虚。不下米颠拜，足光刺史舆。物苟抱真宰，宁患长沦胥。显晦有时令，遇合终不诬。卞和三献璞，季子十上书。一旦蒙拂拭，光采凌通都。寄言伏处者，慎勿伤岁徂。
童二树画梅歌
作者：邵大业
朝代：清

先生画梅如画龙，头角鳞爪森玲珑。千枝万枝一气下，奔走雷电驱长风。先画大干如截铁，细柯旋出摇青铜。冻皴堆作盘错势，拳曲臃肿骄苍松。攘臂奋腕绕席走，笔欲落纸神飞空。须臾云气满四角，淋漓乱点寒花丛。澹者欲傍竹篱径，艳者忽近珠帘栊。繁英粲粲俨列屋，孤蕊脉脉嗟离宫。就中五出未全出，将开不开春冲融。踔厉奋发初挂敌，卒收险怪归中庸。一时观者齐叫绝，彭门刺史心则忡。忆昔曾作吴下守，讨春直到东圌东。元墓石壁十里许，疏罗密织交纤浓。瞥眼一别十六载，索笑但有清梦通。间亭更忆林处士，俗骨欲换知无从。晴窗喜见大泼墨，置身如在孤山峰。始知先生有真宰，澹香清影常在胸。画梅画骨兼画气，破万卷入青蒙茸。张之高堂日坐卧，纵有庚尘乌能攻。只恐破壁欲飞去，模糊雪海香濛濛。
暮春新晴
作者：邵孕芳
朝代：清
体裁：七言律诗

洗净长空霁色开，千峰图霭翠成堆。鸟过晴树飞还歇，燕啄残泥去复来。为惜花裀休扫径，堪邀月镜独登台。春光欲老思延伫，漫许枝头杜宇催。
白燕
作者：邵孕芳
朝代：清
体裁：七言律诗

夕阳凭吊素心稀，遁入梨花无是非。淡去羞从鸦借色，瘦来止许雪添肥。飞回夜黑还留影，衔尽春红不浣衣。多少朱门夸富贵，终能容我洁身归。
古阳羡竹枝词·其一
作者：邵孝勉
朝代：清
体裁：词

铜峰叠翠翠飞腾，遥映五云景色增。屐倦游山遗荡桨，画溪花浪自层层。
古阳羡竹枝词·其三
作者：邵孝勉
朝代：清
体裁：词

西风笠泽尽渔船，万里疏篷水接天。捕得银鲈餐饱饭，朝朝浦口卖时鲜。
古阳羡竹枝词·其二
作者：邵孝勉
朝代：清
体裁：词

墨花遥接浪花浮，每到春三想出游。何处飞声吹短笛，牧之坡下牧耕牛。
古阳羡竹枝词·其五
作者：邵孝勉
朝代：清
体裁：词

打篷织箔不工针，沙子湖边听击砧。鬓压芦花浑似雪，惹人动唱白头吟。
古阳羡竹枝词·其四
作者：邵孝勉
朝代：清
体裁：词

国山风土士民宜，别业清闲一岁支。犹记春风三月路，家家齐唱采茶词。
月夜过许墅墓
作者：邵孝勉
朝代：清
体裁：五言绝句

日落墓门行，涛声入夜清。一轮松顶月，照彻古今情。
村居
作者：邵孝勉
朝代：清
体裁：七言律诗

粉壁桥边一小庄，门临曲港纪黄塘。园林夏日青邱李，庭院春风蜀海棠。舒啸东皋禽入韵，检书北牖竹生凉。晚来梁上观鱼跃，流水有情送夕阳。
漫兴
作者：邵孝勉
朝代：清
体裁：五言绝句

未到华胥界，谁能了俗缘。聊随江上客，诗酒过年年。
秋夜忆族兄竹邻
作者：邵孝勉
朝代：清
体裁：七言绝句

寂寂萧斋且自娱，推窗闲倚望平芜。池塘春草秋还绿，且到君边兴到无。
翠香轩
作者：邵孝勉
朝代：清
体裁：七言绝句

鹪园池畔翠香鲜，小筑层轩设讲筵。岂为名花供玩赏，会心有处会心便。
蛟桥夜月
作者：邵孝勉
朝代：清
体裁：七言绝句

射虎山头暮霭生，斩蛟桥上月华明。荆溪从此安流去，终古周侯剑气横。
鹪园
作者：邵孝勉
朝代：清
体裁：七言绝句

数亩荒园曲径通，奇花闻说旧时红。谁云开却芳菲尽，都属先生三绝中。
挽徐用仪袁昶许庚身联
作者：邵季刚
朝代：清
体裁：联

拼死而报君恩，浙西千古，浙东千古；洒涕以迎忠骨，海内同声，海外同声。
早秋
作者：邵寅
朝代：清
体裁：七言律诗

茂树流阴过午长，老蝉高报入秋光。半山一径分晴雨，孤院双轩异暑凉。花放早禾香逼案，池涵新涨影连床。西风吹断溪渔笛，唤醒诗脾兴自狂。
村景
作者：邵寅
朝代：清
体裁：七言律诗

曲水西来绕墅流，人家谁解占清幽。波中浴日多樵舫，望外飏风尽客舟。万亩黍花香入户，一滩葭影翠侵楼。宛然景物闲中见，令我长怀胜地游。
秋晚同友人过邻斋
作者：邵寅
朝代：清
体裁：五言律诗

共作山阴客，凉风入素纨。蛩吟烟砌冷，鹊语月枝寒。情减花初落，诗成酒半阑。鹅峰秋色好，能得几回看。
将之成都
作者：邵岷
朝代：清

万里鱼凫国，青春别恨长。行行穿鸟道，寸寸断猿肠。人以风尘贱，诗兼鬓发苍。谋生宜道路，从此问蛮荒。
秋戍
作者：邵岷
朝代：清

寒信回穷漠，悬军尚朔方。残旗孤垒月，哀角五更霜。榆叶飘金甲，边风裂箭疮。黄花犹未解，七尺委沙场。
赵忠悯公得谥诗
作者：邵岷
朝代：清

滇南侍御人中杰，气如虹霓耿不灭。壮猷早著剪萑苻，正色俄看冠朝列。维时明祚丁未造，劫火烧天百川竭。弄兵剧贼覆神州，食肉谋夫营蚁穴。可怜国事无可为，但见乾坤日流血。阉人夜半开九门，百万黄巾拥丹阙。君王披发殉山河，宰执全躯效臣妾。大臣命重小臣轻，劲草何知疾风烈。一呼巷战千人靡，身首分馀立如铁。但教心与赤日悬，肯惜身随天柱折。腐肉馨香何处归，悯忠寺畔埋冰雪。风雨犹闻啸国殇，沧桑未许磨残碣。易名巨典隆圣代，特采嘉言表奇节。百年幽沕一朝显，六诏山川增皦洁。丈夫七尺即泰山，取义成仁在勇决，不尔芳名何卓绝。君不见同时多少偷生人，一念蹉跎成瓦裂。
过鹿角岔
作者：邵岷
朝代：清

横空断壁疑削成，上有一罅通人行。左旋右折盘空曲，锋棱峨峨欲来触。苍藤古木相结缠，白日不到阴崖前。征马哀鸣仆夫瘁，果然蜀道如登天。忆昔摇鞭过剑阁，逸气飞腾小川岳。那知垂老瘴江游，万里羁魂销鹿角。
送友出塞
作者：邵岷
朝代：清

离笛作边声，怜君万里行。雪埋光禄塞，云起赫连城。地入龙沙阔，身将马革轻。封侯原素志，去矣莫沾缨。
长歌留别江汉诸同学
作者：邵岷
朝代：清

吾为若楚歌，若为吾楚舞。刘邦项籍天下雄，一听楚声泪如雨。楚声慷慨闻千载，屈宋风流至今在。山鬼萝衣旧有情，江妃玉佩长相待。我生足迹遍九洲，发轫便为荆楚游。沱潜汉沔纵沿溯，澧兰沅芷供采求。廿年四上晴川阁，过眼江山遂成昨。野客依然水上萍，故人半化云中鹤。此度淹留时最久，武昌三见青青柳。一时牧伯多礼贤，惭愧人前呼老友。男儿有才供作使，万丈光芒终已矣。正平文采世无伦，却被曹瞒视作蚁。昨岁鹤书下江左，州司催促驰駊騀。浪游那有上天梯，罡风吹向尘埃堕。岂无知己荆南公，疾呼不管众耳聋。天门迢遥帝座远，浮云况自迷苍穹。郢中《白雪》和者寡，我胡为是栖栖者？江上有山笑未休，枝头杜宇声将哑。几番弹铗歌《归去》，泥沙易著因风絮。朝来青鸟促朝天，主人难留客不住。去住因人剧可哀，老马更踏黄金台。未知郭隗更谁是？登临且放心颜开。半生踪迹昭丘畔，酒社诗盟满江汉。别泪应添逝水流，离情忍向当歌断。断续歌声短复长，沙边朔雁去行行。凭将此日《临歧曲》，遥继灵均《哀郢》章。
宫怨
作者：邵帆
朝代：清

花发长门又一春，守宫检点臂纱新。卷帘通得昭阳月，闲话琵琶出塞人。
箜篌引
作者：邵帆
朝代：清

洪涛射日河流浑，一叟披发狂而奔。鼋鼍攫食翻层沄，呼公无渡公不闻。中流无人水匆立，河边妇人对河泣。恨妾不渡公之前，公见妾死公当旋。
答友
作者：邵希曾
朝代：清

悔读司空城旦书，廿年中土卜行居。栽花瘠壤知无色，采药空山意有余。鸿雪因缘原偶尔，鸡虫得失究何如。打包辍讲都前定，一任浮云过太虚。勿谓因依入世深，瓶城尝守昔贤箴。素无炙毂雕龙舌，兼少恩牛怨李心。无事更悲于厌事，翔林行复自归林。吴侬生长湖山曲，肯忘吞光饮绿吟。
答友·其一
作者：邵希曾
朝代：清

悔读司空城旦书，廿年中土卜行居。栽花瘠壤知无色，采药空山意有余。鸿雪因缘原偶尔，鸡虫得失究何如。打包辍讲都前定，一任浮云过太虚。
答友·其二
作者：邵希曾
朝代：清

勿谓因依入世深，瓶城尝守昔贤箴。素无炙毂雕龙舌，兼少恩牛怨李心。无事更悲于厌事，翔林行复自归林。吴侬生长湖山曲，肯忘吞光饮绿吟。
阅从孙懿辰童试诸艺斐然可观率成志喜用坡公贺子由生孙斗老韵兼以勖之
作者：邵希曾
朝代：清

畏景苦炎蒸，风亭思栉沐。佳文来稚孙，急披若新浴。老眼忽一明，细书耐三复。理法颇惬心，精神亦满腹。山公曰馨儿，韩门数高足。出语惊长老，翘秀动凡目。不作巨川舟，定是丰年玉。念昔尔高曾，德累膏加沃。莫学痴伯翁，官同鱼上竹。业精无过勤，学优端在熟。积书如积金，能使要能读。勿局管中窥，当穿垣外瞩。麟角果然成，鳌头不难卜。吾宗久未振，汝志毋待督。
南楼令
作者：邵广铨
朝代：清

翠幔挂银钩。天寒自倚楼。有闲情、不替春愁。只许梅花能写照，明月底，展吟眸。拂砚暗香留。裁笺冷艳收。检金荃、旧谱重修。笙璈十二栏干曲，还梦到，碧城不。
舟行
作者：邵庾曾
朝代：清

水底青山屋底云，斜空归鸟影纷纷。半天风雨忽收去，泻作清泉百道分。
雨中自玉屏放舟
作者：邵庾曾
朝代：清

枫林不断万山秋，烟景迷离一叶浮。石齿鸣雷过枕畔，浪花飞雪卷船头。溯洄欲尽峰腰转，晻霭初开雨脚收。回首黔岑渐迢隔，随波双楫达沅州。
东海有迂儒用持国韵
作者：邵延龄
朝代：清
体裁：古风

东海有迂儒，日坐诗书侧。自誇识之无，钻研似蠹蚀。埋头目光短，几案尘弗拭。沉思苟有会，或歌或叹息。敢谓性禀愚，难忘祖宗德。诗书本旧畴，窃窥圣贤域。所居虽海澨，颇称冠裳邑。甲第郁相望，近颇推名国。使非真有得，冠裳亦羽饰。所以三十年，朝夕常歉灰。纵能明大意，健忘非镌勒。苦无师友资，落笔鲜奇特。兴到辄一鸣，素纸染其墨。上下千百年，柔腕乏筋力。流览鼎彝文，矗矗圭璋植。学古乃有获，从绳则木直。稍稍髣髴之，古人渺难迹。有志恨不逮，抚膺徒忾惜。如彼写仿童，未能端点画。何时窥藩篱，一一辨白黑。抟沙不聚黏，画饼难充食。援笔不肯停，徒为人讥忒。终以古人师，今人未可式。如入宝藏中，珠玑纷纭积。只手自选携，蛟龙不敢击。况为师儒官，诗书固其职。南面操鉴衡，进退动千百。自非规矩精，遂令众匠惑。子史为旁枝，六经为根极。勉旃勿敢渝，寸心明得失。
存诗稿用宛陵韵
作者：邵延龄
朝代：清

诗不可轻作，此论疑亦偏。不求文字名，何必责备全。禽虫有鸣窍，而人胡不然。喜怒一写之，何物更存焉。君子贵寓意，任情长短篇。不必笑梨枣，士无轻弃捐。嗟哉文章伯，刻苦穷岁年。纵有山水趣，仍为居食牵。自命颇不小，李杜相后先。诋毁中晚季，曾不及宋贤。我所阁笔者，名山与大川。
次张耳黄元日韵
作者：邵延龄
朝代：清

拂拂春风到鬓边，星星偏不让人先。连朝客思浓于酒，十尺闲斋小似船。是处名流吟节序，谁家老妪解诗篇。劝君且袖祢衡刺，薄醉疏狂得少年。
读康节公集偶赋
作者：邵延龄
朝代：清
体裁：七言律诗

午会于今晷未斜，先贤皇极世争誇。空中楼阁非忘物，书里渔樵自一家。易契先天理有数，诗传后叶正还葩。天根月窟由人悟，且坐春风看好花。
送沈融谷之任来宾
作者：邵延龄
朝代：清

茶星大雅士，试县得来宾。来宾剧远道，象郡开自秦。炎方殊气候，服食慎风尘。故旧纷相慰，猺獞皆吾民。方今朔南暨，顽梗良以驯。君也勤抚字，礼让风俗醇。所负平生志，盘根才独伸。挥手勿复道，登车忘苦辛。
题沈南疑紫茜村庄图用茶星韵
作者：邵延龄
朝代：清
体裁：七言律诗

欲避风尘丘壑宜，竹窗桐屋每相期。鸟啼花发寻贤主，酒满茶清趁好时。邻寺月明携伴早，绿溪舟小过桥迟。南园北陌空惆怅，记取村庄紫茜诗。
晚晴
作者：邵德懋
朝代：清
体裁：五言绝句

雨后晴初放，轻红胜晚霞。风来飘几片，飞燕欲争花。
月下山行
作者：邵德懋
朝代：清
体裁：五言律诗

薄暮散行踪，苍岩峭壁重。寒鸦栖古树，冷月挂高峰。风啸啼猿应，霞归飞燕从。徘徊山寺侧，忽报夜鸣钟。
挽张之洞联
作者：邵恒浚
朝代：清
体裁：联

同治朝有中兴功，光绪朝有定难功，宣统朝有顾命功，清望隆名，近世元勋谁并驾；论学问无汉宋派，论性理无朱陆派，论政术无新旧派，高瞻远瞩，我公卓识自千秋。
挽张之洞联
作者：邵恒浚
朝代：清
体裁：联

时局正艰难，上须安、下须全，四海望司马相公，企足待成元祐政；感恩深肺腑，贫赐金、病赐药，五载佐令狐记室，伤心忍诵义山文。
挽张之洞联
作者：邵恒浚
朝代：清
体裁：联

是大政治家，是大教育家，后世难忘，公真不朽；先天下而忧，后天下而乐，斯人长往，吾谁与归。
浪淘沙 题听秋啜茗图 见许善长《碧声吟馆谈麈》
作者：邵懿恒
朝代：清

修竹影濛濛。翠减幽丛。啼鹃几染泪痕红。难爇返魂香一炷，空认芳容。杯棬泽犹浓。画阁尘封。云軿同驻碧城中。日落平台携手望，依旧春风。
偕伯言过厂肆买书有作
作者：邵懿辰
朝代：清

庄生贫如涸辙鳞，岂有群书供獭祭。翻新不肯袭糟魄，属书离辞何詄丽。古者私家无竹帛，闾塾相传但经艺。后来著作日纷纷，枣木行将塞四裔。传摹甚易得不难，翻使聪明受掩蔽。当年制字烦鬼哭，更欲烧书起秦帝。就中古册不可无，一二菁英擢芜翳。连镳不厌百回看，洛阳市肆欢游诣。先生庋架盈古香，十万骅骝简精锐。此皆下驷不足贪，识宝波斯偶留憩。叨同雅好耽缃素，愧与市人生校计。得虞重费囊底羞，失每牵怀梦中呓。先生一笑子归休，卧想陶陶结绳世。
偶意
作者：邵懿辰
朝代：清

城椭如腰鼓，江弯似折之。人家抱山住，小雨湿楼迟。峰断市桥合，竹开津步欹。不论红在树，绿暗也相宜。墓桧经雷劈，祠莲照水开。容光能倒塔，有鹤不孤梅。堤月穿桥过，僧船挂席回。香车迎画舫，门入涌金来。涛势通胥母，溪流近若耶。春盘雪里蕻，雷鼓雨前茶。二月连三月，桃花间菜花。半山山下水，绿浸野人家。直上山颠路，仍如市里行。楼台重木末，镫火满春声。金地游人凑，宝莲泉水清。感花何所感，诗壁駮苔生。香市喧三月，云岩冷半房。石泉分井味，山阁得湖光。古寺传钟慢，比邻晒药忙。不知松鼠穴，舍后树多长。
偶意·其一
作者：邵懿辰
朝代：清

城椭如腰鼓，江弯似折之。人家抱山住，小雨湿楼迟。峰断市桥合，竹开津步欹。不论红在树，绿暗也相宜。
偶意·其三
作者：邵懿辰
朝代：清

涛势通胥母，溪流近若耶。春盘雪里蕻，雷鼓雨前茶。二月连三月，桃花间菜花。半山山下水，绿浸野人家。
偶意·其二
作者：邵懿辰
朝代：清

墓桧经雷劈，祠莲照水开。容光能倒塔，有鹤不孤梅。堤月穿桥过，僧船挂席回。香车迎画舫，门入涌金来。
偶意·其五
作者：邵懿辰
朝代：清

香市喧三月，云岩冷半房。石泉分井味，山阁得湖光。古寺传钟慢，比邻晒药忙。不知松鼠穴，舍后树多长。
偶意·其四
作者：邵懿辰
朝代：清

直上山颠路，仍如市里行。楼台重木末，镫火满春声。金地游人凑，宝莲泉水清。感花何所感，诗壁駮苔生。
刘宽夫侍御藏沈启南画像绝类伯言戏简
作者：邵懿辰
朝代：清

侍御传观石田象，酷类先生貌清夐。石田翁生宣德世，历见七朝迄宏正。是时明祚日方中，年登人和无疠病。时平光岳倍钟英，治久百物能永命。覃精缋事老不厌，八十丹青笔犹劲。前承清秘后停云，文彩苏台远辉映。图书沾被僮奴慧，亭馆骈罗水竹净。于今青史位逸民，流传须眉堪起敬。先生行义我能道，累叶高门袭华晟。起家科目解白衣，郎署虽卑奉朝请。栖迟京洛避黄尘，独把残书伴孤檠。僻巷闲庭寂如水，坏墙丑石殊非靓。但用文章自怡说，绪续方姚昔未竟。声名虽阒有千秋，密友深谭推主盟。踪迹于翁两不谋，意独老寿相颉竞。今过六十后方长，生平亦际乾隆盛。先生一笑子不知，吾与此翁真季孟。人面相同心定异，散旷各抱丘园性。翁蹈丘园我依隐，何当归休理吴榜。前身傥竟石田翁，三百年来换名姓。会从侍御更乞取，扫壁高张愈窥镜。
十二月十九日刘宽夫侍御招集雪浪斋悬东坡簪胜笠屐二妙写真诸图同诸君作
作者：邵懿辰
朝代：清

郁郁群儒志三代，有晓事者苏公最。谁云洛蜀不相用，孔墨牵连赴时会。裕陵初欲大任公，转得临川骤迁拜。天教婞直娼诸贤，般尔旁观百物瘵。才难可惜不同升，失此一机喟千载。公文力匹韩欧阳，济用才几贾陆对。超然燕处观物深，解去苛娆责其大。平生所持活国论，要测民依格天縡。设令当路福斯人，管子之功善因败。自然除召当物情，不似荆舒执孤隘。此身忍使数颠踣，投老但穷诗世界。未淹天上玉当仙，朅去东垣旂鼓帅。更经峤外饱千罹，空继潮州殴百怪。黄冈贬谪乌台案，过眼蚊虻何足芥。想见天怀旷浪人，万里黄河泻襟带。七百年来几丙子，降神此日迎神赛。朋来欲罗四海英，公乎尚顾一杯酹。云幕围春腊酒滟，烟郊扫雪麦种坏。喧酣饮福釂千觞，对案吾忧不能嘬。
卧佛寺
作者：邵懿辰
朝代：清

近山泉石佳，卧佛益峻清。古佛倦对客，高枕流水声。方池窈深黑，坠瀑锵然鸣。草树掩壁色，绕林虚风生。宴坐入水气，下有飞泉行。山空闻远樵，微响激雷鞫。长廊穿洞达，午贯何纵横。庭前娑罗树，柯叶交清莹。上无凡禽栖，下无恶草萌。径欲饵其实，使我烦疴平。
吴门郭季虎以十月十七日寿放翁于今四年矣朗亭徵诗
作者：邵懿辰
朝代：清

放翁豪放人间无，紫皇案前餐碧腴。八十六年诗万首，天风吹洒满清都。不愿腰间玉鹿卢，九环宝带青珊瑚。愿得彫戈横铁马，衔枚雪夜超飞狐。成都名花十万株，眉州玻璃春百壶。醉上凌云手招月，金骨绿髓仙之臞。百年一瞬幽兰墟，丽川亭下芳华徂。中原半壁皆不寿，但留团扇家家图。我欲持杯酹太虚，朱楼白塔归来乎。不见荒寒京水道，青骡踏雪靖南湖。
喜闻少鹤病已
作者：邵懿辰
朝代：清

吾在穷途庆更生，丈夫未死要峥嵘。膝挛市上还谈相，足断车中尚用兵。况复走同黄犊健，何须归践白鸥盟。便应西笑长安道，春水江船尽室行。
寄吴仲云帘访
作者：邵懿辰
朝代：清

吾州城东两吴氏，郁郁诗声俱鹊起。祭酒流风京兆丞，夔州朁人绣衣使。眼明寄读花宜集，笏庵清新不专美。星轺昔阅黔南山，彩笔刻画青巑岏。牂柯江畔丹枫落，哥罗驿前黄日寒。山祇愕舞要佳句，访俗重来冠鹿冠。鹿冠峨峨官不贱，朱墨纷纷料堆案。此邦硗瘠万山中，常调偏淹积薪叹。讼庭草绿倒清樽，梯田雨肥润诗砚。公诗往往到古人，判笔能为万室春。手板朝来看山翠，黄绸梦里觅吴莼。百蛮风静秋仓满，海国悲笳耳不闻。
彭饿夫墓
作者：邵懿辰
朝代：清

人生百年甘蔗渣，钟鼓馔玉风中花。条侯主父要同尽，首阳清风生蕨芽。暂依故人共脱粟，伯夷所树天所禄。仁者之粟不可常，我独何为害口腹。啸台激啸高云天，神游清都饱紫烟。行人空挟一车饭，下马孤坟二百年。
次韵芝房偕性农见访
作者：邵懿辰
朝代：清

猎猎西风吹葛巾，行吟谁识凤池身。镫窗促坐成新咏，月地联游得故人。断酒年来呼恶客，读书夜分{耳古}旁邻。怀中磊落刊修笔，不屑虫鱼注李巡。
次韵芝房偕性农见访
作者：邵懿辰
朝代：清
体裁：七言律诗

猎猎西风吹葛巾，行吟谁识凤池身。镫窗促坐成新咏，月地联游得故人。断酒年来呼恶客，读书夜分■旁邻。怀中磊落刊修笔，不屑虫鱼注李巡。
涤生擢学士芝房有诗道其进官之速而勉以乡先辈风义其言甚美因和此篇赠涤生并呈芝房
作者：邵懿辰
朝代：清

吾交天下士，楚材特瑰秀。畜水于地中，洞庭最闳富。湘山厄秦赭，愤发气蒸馏。金丹数夏赋，九牧逊多又。入座意森沈，万象欲笼覆。行身类兀岸，吐词必庞厚。莫不抱古编，额额日讨究。观其所执持，贲育莫果斗。岂繄天所开，今此贤古旧。曾侯才既老，负重胜杗廇。飞飞赤凤皇，天网适游彀。几日呼其曹，丹阙巩神构。鼎膏举刚扃，井汲资坚甃。高明来走驺，毂畅辐争凑。甘言善熏移，妙质恐迁贸。孙子陈古义，丁嘤友声奏。胪说乡先生，诫勉愿塞副。丈夫自植立，本在畏屋漏。事功勿意行，著述要心句。流从固须矫，亢骜慎母狃。时艰拨云雷，古处返鹑鷇。庶见命世英，衰圯一扶救。
用访涤生韵赠醇士
作者：邵懿辰
朝代：清

梦绕西湖千佛刹，放船湖波橹声戛。觉来坐恋乡味甘，酢鱼羹美莼丝滑。此生合付白鸥间，远俗从嘲黄鹞黠。不妨名字托漫浪，何用文章苦茁轧。鹿床先生持玉尺，翠扫罗浮两停牵。家园水石足清峨，春听鸣鹒夏嘶蚻。鹤书促召出山来，秀竹繁花镇间杀。朅还曳履上金銮，四海共知霜鬓鬝。一身几负不堪七，九事厌闻言律八。诗篇画笔世争求，伟抱深情人不察。仍多老泪哭称称，频岁兰芽遭刜刖。何日从公吟故山，笑指浮图下栖鹘。
碧云寺
作者：邵懿辰
朝代：清

连峰浩奔驶，登高见如环。佛寺初不见，窈窕藏隈湾。入门忽金碧，百尺飞孱颜。穹梁跨阴壑，涌殿开中峦。螺旋上塔顶，俯视心骨寒。吾徒乐一眺，始作财力殚。想当伐石时，万杵殷千山。净虚屈雄鸷，化人岂求安。崇基有陀毁，成亏谅不难。惟有太古水，盘洄出人间。
诗廊为朗亭侍讲赋
作者：邵懿辰
朝代：清

清都太微列仙侪，入值金坡侍书帷。有赐池馆名澄怀，中罗水石清而嵬。乔阴一径覆楸槐，芰荷发水盈湾洄。退食岸巾时往来，翛然紫府绝黄埃。西家架格新亭台，三山拨眼青崔崔。昆明湖水平如杯，迤东诘曲何辽哉，荒寒野色连砠涯。红蓼疏疏间芘衃，醉梦忽堕江湖隈。东阳彩笔兼邹枚，玉珂散直铜龙回。曲廊寻诗谁所开，新安侍郎昔手恢。忆跨诗坛推伯才，酒狂草圣鏖风雷。笑扳斗杓以手挼，龙门万士争摩挨。如鸟识凤蟹朝魁，奥句奇章于此裁。黄钟肯从牛铎谐，可怜今向蓬蒿埋。君继那居葺坠？，枕溪却月不足佳，朱甍影落池心漼。杂花如绵酒如淮，觥秋兀兀欢追陪，诗成何劳刻烛催。
诗廊为朗亭侍讲赋
作者：邵懿辰
朝代：清
体裁：古风

清都太微列仙侪，入值金坡侍书帷。有赐池馆名澄怀，中罗水石清而嵬。乔阴一径覆楸槐，芰荷发水盈湾洄。退食岸巾时往来，翛然紫府绝黄埃。西家架格新亭台，三山拨眼青崔崔。昆明湖水平如杯，迤东诘曲何辽哉，荒寒野色连砠涯。红蓼疏疏间芘衃，醉梦忽堕江湖隈。东阳彩笔兼邹枚，玉珂散直铜龙回。曲廊寻诗谁所开，新安侍郎昔手恢。忆跨诗坛推伯才，酒狂草圣鏖风雷。笑扳斗杓以手挼，龙门万士争摩挨。如鸟识凤蟹朝魁，奥句奇章于此裁。黄钟肯从牛铎谐，可怜今向蓬蒿埋。君继那居葺坠�，枕溪却月不足佳，朱甍影落池心漼。杂花如绵酒如淮，觥秋兀兀欢追陪，诗成何劳刻烛催。
赠伯言南归
作者：邵懿辰
朝代：清

战国之士群好游，漆园仙吏敖独不。偶出贷粟监河侯，嗒焉隐几夫何求。汉士执经意酋酋，子长足迹半九州。海岳寄观万里收，归来金匮罗千秋。一隐一宦梢不侔，天遣二鸟鸣相酬。我识先生文所繇，气则腐史神庄叟。非独貌合彊镌锼，高怀逸趣自可畴。少日才名岂谬悠，京居廿载拙比鸠。黄门怀椠聊淹留，今竟悠然指故邱。青溪旧宅邻潮沟，敬亭山居拟探幽。著书何必缘穷愁，千载相从颇绸缪。论文如水以石投，文章极境高岑楼。洎乎上与神者谋，庖丁目视无全牛。扫落秕稃养空浮，行矣众盲失离娄。敬为先生举饯瓯，愿寿而康食忘忧。好学为福耄敢偷，卮言漫衍不自休。成唐一经手刊脩，亦元亦史汎虚舟。江水门前万古流。
过黄子寿适晾书画满壁赋呈贤尊考功
作者：邵懿辰
朝代：清

古人之心不可寻，飒然秋风一室深。还留古人精爽在，鸾飘凤泊纷来临。君家丈人爱书画，料简不使虫埃侵。中庭暴畏风日捐，悬之素壁高堂阴。海王村中走仆仆，君从而后游书林。各投所好望门入，此时父子忽异心。米老蒐奇有古癖，王充入市惟书淫。归来堆叠满箧几，论价不惜酬兼金。俸钱到手便倾付，清茶展对喜溢襟。君之蓄书求有字，纸板不辨古与今。未若丈人精品目，缣素甲乙排森森。朱繇铁石不遣慁，九原唤起欣知音。夜阑直恐虹贯月，四边金薤垂琅琳。卧游傥欲众山响，中坐一鼓龙唇琴。
送戴少司马南归
作者：邵懿辰
朝代：清

五更淅淅鲈江雨，青山入梦神先舞。一身乞得一家惊，忽把衣冠挂神武。妻孥童仆何足计，独绕庭阶心口语。诸公自是廊庙人，老子归作湖山主。山麋泽鹭野心性，强著金珰无太苦。居然漫叟返丘园，尚惜朝衫带尘土。白蘋黄叶满江风，饱饭船窗听鸣橹。不惜人呼老画师，身入画中谁画取。沧波淼淼一扁舟，卧看秋渔收晚罟。公勿自疑应自许，此事今稀良近古。青鲸跋浪入重溟，下视万鱼空呴呴。金貂玉蝉非性分，曾不羞惭谓天与。以同自证死不间，谬窃光荣眩儿女。如公一占蜚遁爻，爱网百重斯以斧。丰狐文豹脱灾皮，建德遨游孰能阻。旁观尚觉腰带适，四体乍如生翨羽。任呼狂客似知章，免作尚书等怀祖。眼看筐箧事纷纷，灭没飞鸿下平楚。
送戴少司马南归·其一
作者：邵懿辰
朝代：清

五更淅淅鲈江雨，青山入梦神先舞。一身乞得一家惊，忽把衣冠挂神武。妻孥童仆何足计，独绕庭阶心口语。诸公自是廊庙人，老子归作湖山主。山麋泽鹭野心性，强著金珰无太苦。居然漫叟返丘园，尚惜朝衫带尘土。白蘋黄叶满江风，饱饭船窗听鸣橹。不惜人呼老画师，身入画中谁画取。沧波淼淼一扁舟，卧看秋渔收晚罟。
送戴少司马南归·其二
作者：邵懿辰
朝代：清

公勿自疑应自许，此事今稀良近古。青鲸跋浪入重溟，下视万鱼空呴呴。金貂玉蝉非性分，曾不羞惭谓天与。以同自证死不间，谬窃光荣眩儿女。如公一占蜚遁爻，爱网百重斯以斧。丰狐文豹脱灾皮，建德遨游孰能阻。旁观尚觉腰带适，四体乍如生翨羽。任呼狂客似知章，免作尚书等怀祖。眼看筐箧事纷纷，灭没飞鸿下平楚。
送王子怀省亲还歙
作者：邵懿辰
朝代：清

黄山拔地高切汉，新安万家矗天半。并州城头望白云，有客思亲泪如霰。老亲头白爱山居，饭有粳稻羹鸡鱼。春雷笋菽味绝殊，比邻富厚还勤渠。土风素朴乐有余，颓龄肯复命舟车。虽不敕还日倚闾，长安冠盖如云闹。金距狸膏斗鸡貌，高门悬薄无不到。漏尽钟鸣谁复觉，希闻疏广出都门。那识阳城劝忠孝，君行掉头不暂留。俶装明发逾芦沟，一江春水下归舟。几日还家涤厕牏，看妇织作儿吟讴。暮归侍亲晨出游，黄山云海足底浮。人生快意有如此，何用功封万户侯。
陈小铁贰尹受砚图
作者：邵懿辰
朝代：清

相国之砚太仆藏，中丞手传犀角郎。人弓人得意冰释，西华葛帔秋风凉。公私劫劫忧桂玉，石田何从觅稻粱。遣作衙官博斗食，鸾栖枳棘摧文章。昔对君苗欲焚砚，羁龄速藻惊老苍。浮邱阁中饯君别，下笔磊磊腾珠光。南驱北走浸日月，长抛笔墨亲风霜。新安程生江夏黄，或跻学省升玉堂。君与齐名独堙厄，不复射策千名场。乔木灰飞万金散，何恤区区拳石亡。男儿七尺志自强，尘中手板莫黯伤。起家曹掾八州督，龙蛇变化嗟何常。神驹赤汗终千里，太仆中丞流泽长。
题边袖石诗本
作者：邵懿辰
朝代：清

寒镫坐窗把卷疑，疑君直作古人诗。白云在天月在手，超遥千里龙驹驰。十年客旅燕南垂，醉墨洒壁鸿淋漓。忧时涕泪饮入腹，茫茫春色登楼悲。只今身到蓬山上，犹似饥驱洺水时。神仙中人不易为，玉山无禾凤长饥。燕颔终须飞食肉，莫羡纷纷昨暮儿。
村居初夏
作者：邵文奎
朝代：清
体裁：七言律诗

疏篱曲折趁前溪，怪底轩窗尽放低。风响丁东疑夜雨，鹊声嚄唶乱晨鸡。一庭嫩绿添新影，满径香红缀湿泥。最是年年当此景，豆苗麦穗与腰齐。
送春
作者：邵文奎
朝代：清
体裁：七言律诗

漫向天涯去未归，板桥流水欲何之。到来佳气梅先得，别后风光絮自知。红药半阑凝晓日，碧烟一缕锁平池。无方小住春行脚，时序催人不足悲。
蝶恋花
作者：邵斯贞
朝代：清

春雨三更喧碧沼。愁病交侵，有梦何曾好。枝上莺啼天欲晓。空庭一夜生芳草。何处天涯音信杳。紫燕双飞，偏把幽情恼。捲起湘帘风尚悄。临妆懒把蛾眉扫。
浔阳夜泊
作者：邵时奎
朝代：清
体裁：五言律诗

江流分九派，舟宿五湖人。扬子今宵梦，鄱阳明日身。残红隔岸晓，乍暖故园春。新月如相爱，临篷照水滨。
谢闻喜父老
作者：邵时奎
朝代：清
体裁：五言律诗

辞尔上车去，生平不受怜。君恩非不厚，臣罪本多愆。但辨董宣狱，何劳刘罢钱。海南天一曲，云水乐余年。
祠柏
作者：邵时征
朝代：清
体裁：七言律诗

双柏凌霄蔚古风，清刚气节四时同。景山灵干多瑰异，新甫乔枝正郁葱。拥盖敢方昭烈宅，覆祠堪拟武侯宫。虬龙时有苍云护，俎豆千枚荫不穷。
初秋独夜
作者：邵时英
朝代：清
体裁：七言律诗

雨过南轩梧叶鸣，半窗书卷一灯清。更阑枕簟初秋入，心静牢骚气自平。无事奚僮鼾复醒，不眠鸟雀宿迁惊。歌残白石支长夜，消受凉虫四壁声。
柳花
作者：邵时英
朝代：清
体裁：五言绝句

世事如飘絮，谁能了此生。儿童捉不尽，任作一池萍。
淮阴清江客舍答五兄见怀原韵
作者：邵时藻
朝代：清
体裁：七言律诗

久客淮南梦屡归，同眠姜被愿常违。时艰复作棠阴别，眉锁新开胜帛飞。流水引愁声自壮，泽兰投契蕊初肥。地分难得连枝会，翘首金陵燕子矶。
登金山和高祖半江公韵
作者：邵时藻
朝代：清
体裁：七言律诗

一旦飘然别故林，忽来京口扩尘心。山浮江面冲涛上，塔挽霞光踏级临。争渡不因天堑阻，安澜谁记禹功深。凭高未醒春余梦，试听长流亘古音。
游蓼莪庵和高伯祖半江公题壁韵
作者：邵晋
朝代：清
体裁：七言律诗

自昔于今几度秋，高瞻芳躅思悠悠。湖光镇日风翻浪，山色经年烟锁楼。攀桂宛如登月窟，抚松疑是占龙头。遥吟羞对东轩壁，谁复题诗继此游。
万柳堂
作者：邵晋涵
朝代：清

横云池馆已荒凉，衰柳今依选佛场。细路独来寻曲涧，孤亭无主倚斜阳。芦摇霜气飞千点，雁逼风棱并一行。惟有西山肯留客，湿岚如画石桥旁。似闻春露濯灵姿，上客先拈白凤词。花气扑筵香是雾，歌声吹梦雨如丝。我生已晚悲前度，树岂能言感昔时。日暮陂塘回瘦马，碧云黄叶去何之。
万柳堂·其一
作者：邵晋涵
朝代：清

横云池馆已荒凉，衰柳今依选佛场。细路独来寻曲涧，孤亭无主倚斜阳。芦摇霜气飞千点，雁逼风棱并一行。惟有西山肯留客，湿岚如画石桥旁。
万柳堂·其二
作者：邵晋涵
朝代：清

似闻春露濯灵姿，上客先拈白凤词。花气扑筵香是雾，歌声吹梦雨如丝。我生已晚悲前度，树岂能言感昔时。日暮陂塘回瘦马，碧云黄叶去何之。
秋夜作
作者：邵晋涵
朝代：清

英英西山云，霏霏被高树。明月无余晖，飞来落何处。江草日萧疏，江花淡容与。想见羽衣人，乘月披云去。即目媚芳华，孤怀感羁旅。云中君不来，风铃夜深语。五岳挂胸前，不掩青铜镜。起看天宇光，星河长耿耿。侠客骋雕鞍，幽人理瑶轸。冉冉菰芦中，秋水相与永。谁将一缕丝，持作千年竞。屋角曙乌啼，砌下吟蛩静。五月芰荷花，七月芰荷叶。花叶不相依，云水不相接。故人万里余，迢迢鸿雁迹。不感故人怀，怨此清秋节。
秋夜作·其一
作者：邵晋涵
朝代：清

英英西山云，霏霏被高树。明月无余晖，飞来落何处。江草日萧疏，江花淡容与。想见羽衣人，乘月披云去。即目媚芳华，孤怀感羁旅。云中君不来，风铃夜深语。
秋夜作·其三
作者：邵晋涵
朝代：清

五月芰荷花，七月芰荷叶。花叶不相依，云水不相接。故人万里余，迢迢鸿雁迹。不感故人怀，怨此清秋节。
秋夜作·其二
作者：邵晋涵
朝代：清

五岳挂胸前，不掩青铜镜。起看天宇光，星河长耿耿。侠客骋雕鞍，幽人理瑶轸。冉冉菰芦中，秋水相与永。谁将一缕丝，持作千年竞。屋角曙乌啼，砌下吟蛩静。
观二树山人画梅即和题画诗韵
作者：邵晋涵
朝代：清

青袍筇竹净无埃，万点疏花腕底开。想见铜坑风雪路，倒骑驴背独吟来。谁见灵虬布格奇，遥从雪海望迷离。能吟空际疏花点，只有朱三十五诗。
观二树山人画梅即和题画诗韵·其一
作者：邵晋涵
朝代：清

青袍筇竹净无埃，万点疏花腕底开。想见铜坑风雪路，倒骑驴背独吟来。
观二树山人画梅即和题画诗韵·其二
作者：邵晋涵
朝代：清

谁见灵虬布格奇，遥从雪海望迷离。能吟空际疏花点，只有朱三十五诗。
蚕妇吟
作者：邵曾训
朝代：清

姑采墙下桑，妇采陌上桑。桑叶昨嫩今日老，天气今晴昨日好。嗟蚕无粮，妇诅枯桑。邻桑沃若蚕早熟，四月新丝上杼柚。种桑亦爱枝叶多，空抱本根奈尔何？守候蚕眠不思卧，麦秋寒觉夜难过。蚕荒舅姑怒，蚕熟新妇苦。今年四月少晴时，蚕病家家不出丝。新丝价长旧丝上，旧丝未赎新丝当。有丝不上身，有丝不卖人。县官征比已赦租，家主只恐臀无肤。
前芳草曲
作者：邵曾鉴
朝代：清

碧纱如梦鹦声小，病起罗裙怯寒峭。一面东风卷画帘，春愁满地谁能扫。楚水吴山路几千，蘼芜深院夕阳天。天涯何处无芳草，莫怪王孙著意怜。
夜梦
作者：邵曾鉴
朝代：清

夜梦绿萝月，高栖碧玉天。白云飞脚底，老鹤卧松巅。直上鹤边路，独寻云外泉。微闻仙佩响，梦落一炉烟。
宿山家
作者：邵有年
朝代：清
体裁：五言律诗

径曲疑无路，山深复见村。藤阴罗古木，石势倚虬根。鸟迹苍苔乱，猿声幽谷繁。经年难宿客，尽日掩柴门。
春园即事
作者：邵有年
朝代：清
体裁：五言律诗

闲过小桥东，春园一望中。萍生鱼戏乐，花放鸟啼红。绰约秋千女，婆娑植杖翁。芳情同此乐，天暖日融融。
渔村晚泊
作者：邵有年
朝代：清
体裁：五言律诗

落日没孤萍，渔灯似水萤。半罾抛冷月，一网撒疏星。柳影参茅屋，烟光护草亭。桃源应不远，且向岸边停。
题王石谷留耕图
作者：邵松年
朝代：清

一路青山几送迎，骑牛背上识先生。斯图应并垂霄壤，莫笑延陵不解耕。
侯氏亦园余祖芸石公曾馆焉，秋日过此怅然志感
作者：邵柄吉
朝代：清

五十年前翰墨林，风流销歇忆人琴。井梧瑟瑟催秋老，池草萋萋积水深。早诵清芬争继志，难寻旧雨暗惊心。荒亭岑寂私惆怅，野鸟无情送好音。
沈石田碧山吟社图
作者：邵柄吉
朝代：清

碧山何有十老堂，月明欲素松风长。松风吹人换今昔，昔人一去归何乡。归何乡，图尚在，图中点点生光彩。堂前花落随涧流，年年涧水东流海。碧山依旧鸣清泉，吟社一变为苍烟。初时修敬老孙子，倡修此社能光前。前为韦布后簪组，文质彬彬递可数。此图但写前十人，树木疏疏特苍古。泉翁一跋入鼎铭，今人宝此如流馨。当年已为人割去，失而复得装吴绫。天道废兴尽如此，只有斯图常在耳。呜呼，吾知斯图亦难守，安知更落谁人手。
积雨
作者：邵柄吉
朝代：清

苦雨连宵至，朝来没钓沙。随风携破块，和雾暗飞花。积闷勤开卷，长贫懒问家。苍茫云水外，何处是生涯。
为景福田画山水
作者：邵梅臣
朝代：清

乌桕经秋一两枝，篱花更有傲霜姿。画成只恐添乡梦，白傅堤边夕照时。
为程毅斋先生画山水
作者：邵梅臣
朝代：清

落日江村好，船头黄叶多。水波平似镜，山翠小于螺。鱼蛤此间市，沧浪何处歌。小桥疏柳外，有客抱琴过。秋树几枝瘦，秋山一角青。乱泉流竹径，深翠结茅亭。沽酒船能到，寻花路再经。何人横吹笛，却有白鸥听。
为程毅斋先生画山水·其一
作者：邵梅臣
朝代：清

落日江村好，船头黄叶多。水波平似镜，山翠小于螺。鱼蛤此间市，沧浪何处歌。小桥疏柳外，有客抱琴过。
为程毅斋先生画山水·其二
作者：邵梅臣
朝代：清

秋树几枝瘦，秋山一角青。乱泉流竹径，深翠结茅亭。沽酒船能到，寻花路再经。何人横吹笛，却有白鸥听。
江西风溪署中和白木香韵
作者：邵棠
朝代：清
体裁：七言律诗

绿阴浓压翠条长，不染纤尘异众芳。色借岭梅凝晓曙，光含夜月似秋霜。闲来吏隐书翻洁，卧稳西轩梦亦香。坐我春风犹似雪，暂容花下展疏狂。
蓼莪庵看桂追和半江公韵
作者：邵棠
朝代：清
体裁：七言律诗

一派松涛万壑秋，五湖晴照景偏悠。碑横古墓云披翠，桂荫长岩香绕楼。鼍鼓响传龙听讲，梵音高唱石垂头。先公题墨留余迹，千载诗人续万游。
偕许半帆登峨眉峰望江
作者：邵毓奇
朝代：清
体裁：七言律诗

掀翻白浪势连天，绝顶峰头笑拍肩。壁峭千层晴亦雨，石湾两道雾如烟。洪涛卷去应非马，小叶飘来却是船。遥指隔江金角露，何时直上翠微巅。
咏荷
作者：邵毓奇
朝代：清
体裁：七言绝句

百卉无如解语花，凌波仙子步云霞。始知不肯淤泥辱，修史应推第一家。
月下答甬东叶道源见示原韵
作者：邵永清
朝代：清
体裁：七言律诗

溶溶秋月浸楼台，凉露侵衣兴未回。酒意半醒除俗韵，茶香初点出新裁。闲穷古道精微蕴，静对时花次第开。一片清光欣自得，却忘屐齿印苍苔。
病中寄陈又昂
作者：邵永清
朝代：清
体裁：五言律诗

卧病思良友，情怀倍怆然。连床几半载，归路忽三千。我梦琴江月，君吟龙井泉。遥天书雁字，秋至若为传。
西湖即事·其一
作者：邵永清
朝代：清
体裁：七言绝句

西湖十里漾平波，独眺孤山荡桨过。小雨歇时凉雨散，临风着处皱痕多。
西湖即事·其二
作者：邵永清
朝代：清
体裁：七言绝句

瑞征明圣湖光丽，酒泛葡萄觞政严。醉里恰逢山雨过，饱看云树护巉岩。
过严州有感
作者：邵永清
朝代：清
体裁：七言律诗

扁舟徙倚漱江边，城郭参差绕暮烟。符领铜鱼沿胜代，棠留遗爱显先贤。富春棹晚犹传句，上苑莺迁未着鞭。此去漫夸名利稳，好陪明月对遥天。
过鄱阳湖
作者：邵永清
朝代：清
体裁：七言绝句

波光潋滟接天涯，一叶轻帆挂晚霞。早趁长风惊浪起，隔湖烟树有人家。
题白云寺壁
作者：邵永清
朝代：清
体裁：五言律诗

清景得无边，山居不羡仙。和羹挑野菜，试茗汲新泉。曲涧依花坐，虚堂伴月眠。偶来尘思迥，我亦爱逃禅。
咏梅
作者：邵永贞
朝代：清
体裁：七言律诗

冰肌为骨玉为妆，姑射仙人衣缟裳。照水太真施浣濯，临风西子逞翱翔。月中瘦影腰非细，雪里芳魂亲略凉。特向骚坛问题品，圣之清也合斋芳。
天远堂故址
作者：邵永贞
朝代：清
体裁：七言绝句

画堂风景竟如何，烟草萧萧弄碧波。学士风流今已渺，海棠空在夕阳多。
宅西小园
作者：邵永贞
朝代：清
体裁：七言绝句

西园修竹数千竿，劲节年年耐岁寒。若遇伶伦营作律，五音声彻五云端。
过金山寺
作者：邵永贞
朝代：清
体裁：五言绝句

殿阁隐中流，波光两岸收。清钟间画角，帆影向谁投。
壬子正月重赴金陵志馆偶诵陶诗遥遥从羁役一心处两端句怃然有感
作者：邵泰
朝代：清

春风从何来，所过不留迹。人与物同春，欣欣各自得。而我独何为，当春转萧瑟。亲老不能待，饥驱此行役。纵非出山泉，仰愧入林翮。一心信两端，绎思有馀戚。缅昔负米贤，欢焉供子职。
入都后，应梅大笑山之招赴延庆度岁
作者：邵济儒
朝代：清

荒凉朔漠到三边，万里沙尘荡作烟。林外云添山变幻，马前峰转路回旋。残诗且向车中续，好梦难从枕上圆。为忆停云拌一走，客中作客度残年。
北通州道中
作者：邵济儒
朝代：清

路出通州道，途中景色真。枯杨空半腹，高塔露全身。顿老秋前草，时飞雨后尘。壮游殊未已，憔悴苦吟人。长安犹未到，南北早途分。行色仓皇走，车声历落闻。近村多古木，沿路半荒坟。雁字书空未，飘飘意不群。荒凉沙漠地，难入画中诗。野店泥为屋，新茔树作篱。天低云作态，山瘦石争奇。解闷狂题句，车中得意时。欲揽皇都胜，缁尘渐浣衣。途长惟马健，地广觉村稀。边境风霜冷，胡天苜蓿肥。四千悲客路，才出已思归。京城遥望见，暮色渐苍茫。树老风声劲，沙多日色黄。客愁增异地，旅况入诗囊。一样关河景，此乡殊故乡。
北通州道中·其一
作者：邵济儒
朝代：清
体裁：五言律诗

路出通州道，途中景色真。枯杨空半腹，高塔露全身。顿老秋前草，时飞雨后尘。壮游殊未已，憔悴苦吟人。
北通州道中·其三
作者：邵济儒
朝代：清
体裁：五言律诗

荒凉沙漠地，难入画中诗。野店泥为屋，新茔树作篱。天低云作态，山瘦石争奇。解闷狂题句，车中得意时。
北通州道中·其二
作者：邵济儒
朝代：清
体裁：五言律诗

长安犹未到，南北早途分。行色仓皇走，车声历落闻。近村多古木，沿路半荒坟。雁字书空未，飘飘意不群。
北通州道中·其五
作者：邵济儒
朝代：清
体裁：五言律诗

京城遥望见，暮色渐苍茫。树老风声劲，沙多日色黄。客愁增异地，旅况入诗囊。一样关河景，此乡殊故乡。
北通州道中·其四
作者：邵济儒
朝代：清
体裁：五言律诗

欲揽皇都胜，缁尘渐浣衣。途长惟马健，地广觉村稀。边境风霜冷，胡天苜蓿肥。四千悲客路，才出已思归。
延庆署斋外古槐，系数百年物，檐下鸽依人而居，即景感赋
作者：邵济儒
朝代：清

静辟衙斋绝点尘，凭栏徙倚独伤神。槐垂低干斜侵榻，鸽立高檐侧看人。倦翮有时频刷羽，清阴何处不成春。多情转是无情物，觞伴孤吟万里身。
戊寅五月游庠
作者：邵济儒
朝代：清

泮水潆洄拓地宽，石亭终古锁阑干。卧碑零落苔封字，留与人间冷眼看。
春去
作者：邵济儒
朝代：清

春去春来总不知，落花如雨雨如丝。一窗淡月孤灯夜，摘遍唐诗摘宋诗。
村东闲步
作者：邵济儒
朝代：清

沽春闲觅酒人家，策杖林西日欲斜。小小溪桥篱半角，忍冬藤蔓树头花。
癸未春日遣怀
作者：邵济儒
朝代：清

锦瑟弦分未一年，新丝我愧续鹍弦。可怜一样离群雁，地下惟卿尚独眠。
自扬州至六合舟中口占
作者：邵济儒
朝代：清

峦重厌吴舲，云开水墨屏。天围平野阔，山送隔江青。塔俯南朝寺，楼依北固亭。瓜洲回首处，火隐两三星。
金山寺
作者：邵济儒
朝代：清

我来非偶尔，三度叩禅关。泉品中泠水，诗题北固山。江声离接外，帆影有无间。留得坡仙带，山门镇日闲。
夏日泛西湖赏荷
作者：邵涛
朝代：清
体裁：五言律诗

见说湖莲好，轻航出小津。岸花缘柳暗，水藻傍船新。万艳参差立，千青上下甡。流连情未已，斜月送归人。
春思
作者：邵涛
朝代：清
体裁：七言绝句

湘帘影碎怨风吹，粉蝶双飞去复来。郎马不嘶春草暗，长门今锁为谁开。
月夜偕徐仁仲坐谈口占
作者：邵涛
朝代：清
体裁：七言绝句

天高爽籁碧云空，皎月当窗话送穷。听到楚情猿欲泣，为君肠断怅秋风。
有滕王阁
作者：邵涛
朝代：清
体裁：七言律诗

盛事于今不可期，空传高阁古王基。层檐铁马风云合，叠嶂青峦雨露迷。画栋彩浮新法物，珠帘光照旧威仪。子安一赋留千载，我欲题诗愧未宜。
赠徐仁仲
作者：邵涛
朝代：清
体裁：七言律诗

谁言今日盍簪迟，肝胆相孚正此时。青眼放开非傲世，红尘踏尽莫嫌痴。才凌剑气风霜挟，笔吐花笺雨露滋。对月坐谈忘夜短，半墙疏影落高枝。
兴福寺
作者：邵渊耀
朝代：清

梵宫岑蔚处，齐梁树犹绿。餐胜常如新，逢景不嫌熟。西原泉石佳，一赏亦云足。空潭已非昔，亭外鞓红簇。车马为喧阗，焉能媚幽独。人夸富贵花，我爱萧疏竹。
春晚
作者：邵渊耀
朝代：清

不觉春光老，沈冥任索居。诗情微雨后，酒病落花初。避地愁闻鹤，贪眠偶枕书。抗心千载上，古处定何如。
秦淮秋泛
作者：邵渊耀
朝代：清

行过丁帘荡桨迟，晓波新涨绿漪漪。几分春恨因桃叶，一半秋心在柳枝。临水楼台珠箔卷，教歌院落玉箫吹。鸟声花影都如梦，刻意真怜杜牧之。
仙姑洞
作者：邵潜
朝代：清
体裁：七言绝句

仙女乘云去不还，桃花流水洞门闲。朝悬明镜澄江上，画出双蛾是远山。
游惠锡园
作者：邵潜
朝代：清
体裁：古风

零雨暮云歇，秋气晨益清。名园逝探历，四顾抒中情。空翠映帘幕，飞泉潆阶庭。岩花渐凋谢，汀芷扬其馨。翔翼拂高汉，游鳞浮且沉。式觏孤征雁，载聆寒蜩鸣。眷此惬幽赏，离忧聿已平。何当占一壑，永毕吾余生。
闲居
作者：邵潜
朝代：清
体裁：五言律诗

城市亦堪隐，春风独掩扉。狂怜生计拙，贫使故交稀。日月摧蓬鬓，烟霞老薜衣。不须论塞马，得失总忘机。
得家书
作者：邵熉
朝代：清

惊喜家书至，开缄虑万端。岁荒追赋急，母病仗医难。乞米邻家遍，无衣稚子寒。恐伤羁客思，重叠写平安。
晓发
作者：邵熉
朝代：清

踪迹飘零似断萍，山城急柝不堪听。梦长侵晓难重觅，酒薄冲风易得醒。匹马嘶残林外月，荒鸡叫落岭头星。几家茅店临官道，尚有孤灯一点青。
秋日过积书岩怀梁汾先生
作者：邵熉
朝代：清

纑塘佳句怕重拈，到此秋怀倍觉添。绮语梦醒多自悔，名花老去未曾厌。溪光送客仍临槛，山色无人尚入帘。我亦解裁红锦段，只今何处寄江淹。
寻碧山吟社遗址怀兴复诸先生
作者：邵燮
朝代：清

胜朝遗大雅，今代溯休风。吟社谅匪异，斯人迥不同。布衣执牛耳，轩冕追芳踪。缅怀往哲规，来寻古华峰。断碑卧残藓，老树号悲风。花落梵宫寂，池荒春草封。流馨余破瓦，绍脩剩寒丛。逸响寄空谷，达观付苍穹。昔贤讵知我，嗣者亦慨侬。湖山有谁主，坛坫为谁宗。
舟中别陵阳诸山
作者：邵燮
朝代：清

别人容易别山难，更倚蓬窗借一看。却喜琴滩千百转，时时涌出数峰寒。
常理斋先生爱吟草兼殉节本末
作者：邵玉清
朝代：清

琴鹤轻随历剧繁，蜀中烽火动降番。峙粮蚤奏褒军绩，抚剑常思答主恩。昔岭愁云埋战骨，浣花秋水吊吟魂。丹诚一点遗编在，留得芳名付子孙。